Summary: Kansanedustajat Antti Kurvinen ja Emma Kari keskustelivat kasvis- ja liharuuan ympäristövaikutuksista Aamu-tv:ssä.

Mitä julkisin varoin järjestetyissä tai tuetuissa ruokailuissa pitäisi olla tarjolla ja mitä ei?
 Helsingin yliopiston ylioppilaskunnan omistamat Unicafe-ravintolat ilmoittivat tällä viikolla poistavansa naudanlihan ruokalistoiltaan. Naudanliha poistuu ravintoloiden ruokalistalta helmikuussa.
 Vihreiden kansanedustaja  Emma Kari  ja keskustan  Antti Kurvinen  keskustelivat aiheesta perjantaina Aamu-tv:ssä.  Voit katsoa keskustelun  tästä linkistä .
 Kari piti Unicafen päätöstä hyvänä erityisesti ilmastosyistä. Kurvinen sen sijaan kritisoi ratkaisua.
 – Meidän täytyy torjua ilmastonmuutosta, syödä enemmän kasviksia ja harjoittaa terveellisempää ruokavaliota. Nyt sen varjolla on pikku hiljaa ruvettu kontrolloimaan ihmisten valintoja ja käyttäytymistä ylhäältä päin. Tämä on mielestäni huolestuttavaa, Kurvinen sanoi Ylen Aamu-tv:ssä.
 Kari: Moni voisi ottaa Unicafesta mallia
 Vihreiden Emma Kari kertoi olevansa surullinen siitä, miten ylioppilaskunnan päätöksestä on puhuttu.
 He [Unicafe] tekevät sellaista liiketoimintaa, josta aika monen pitäisi mielestäni ottaa esimerkkiä. Sen takia on ollut outoa se voima, jolla esimerkiksi Keskuskauppakamarista on hyökätty heidän suuntaansa.
 Kari viittasi muun muassa Keskuskauppakamarin toimitusjohtajan  Juho Romakkaniemen  kommenttiin, jossa tämä vetosi opiskelijoiden vapauteen päättää ruokavaliostaan itse.
 Kansanedustaja  Anne Kalmari  (kesk.)  vetosi  aiemmin tällä viikolla siihen, että ”kasvismafia” yrittää ilmastonmuutoksen varjolla viedä ihmisiltä oikeuden syödä, mitä he haluavat.
 – Toistuvasti tuntuu tapahtuvan se, että kun yritykset oikeasti haluavat tehdä eettisiä valintoja, heidän kimppuunsa käydään. Tässäkin opiskelijoita on verrattu järjestäytyneeseen rikollisuuteen siinä kohtaa, kun he haluavat kantaa ilmastovastuuta. Eihän poliitikkojen pitäisi käydä tällaista keskustelua, Kari sanoi.
 Kurvinen ei pitäisi Unicafea puhtaasti yksityisenä yrityksenä, sillä sen omistaa Helsingin yliopiston ylioppilaskunta, johon opiskelijoiden on pakko kuulua ja jolle opiskelijoiden on pakko maksaa jäsenmaksuja. Lisäksi Kela tukee aterioita.
 – Kaikenlainen kulttuurisotiin osallistuminen ja identiteettipolitiikka nakertaa rapisten aina puolustamani automaatiojäsenyyden uskottavuutta, kommentoi Kurvinen  Verkkouutisille  aiemmin tällä viikolla.
 Kurvisen mukaan Unicafen juridinen asema vertautuu pikemminkin kunnalliseen osakeyhtiöön kuin vapailla markkinoilla toimivaan yritykseen.
 Kotimainen liha vai ulkomainen kasvis?
 Kurvisen mukaan ihmisen on mahdollista juoda maitoa ja syödä lihaa ja samalla torjua hiilidioksidipäästöjä. Hänen mukaansa avainasemassa on tällöin ruuan kotimaisuus.
 – Jos tuodaan vaikkapa kasvisruokaa ulkomailta, käytetään fossiilisia polttoaineita, ja laiva- ja lentorahdista tulee valtavat päästöt.
 – Suomalaisella ruuantuotannolla ei ole koko maailman mittapuulla merkitystä. Sillä on merkitystä, jos vaikka Wärtsilä keksii sellaisen uusiutuvalla energialla toimivan moottorin, jolla laiva voi kuljettaa kasvisruokaa vähän ekologisemmin maailmalta, Kurvinen sanoi.
 Kari muistutti, että poliittisella päätöksenteolla on suuri merkitys siihen, mitä ihmiset syövät, sillä julkista ruokailua tuetaan verovaroin.  Hallitusohjelmassa  luvataan lisätä kasvisruuan osuutta esimerkiksi kouluissa ja virastoissa ja ohjataan kuntia suosimaan lihan, kananmunien ja maidon osalta kotimaista lähi- ja luomutuotantoa.
 Hallituspuolueiden edustajina sekä Kari että Kurvinen olivat yhtä mieltä siitä, että kouluissa, päiväkodeissa ja vanhainkodeissa pitäisi syödä entistä enemmän kotimaista ruokaa.
 – Tiedän että Emma Kari tykkää härkiksestä ja se tehdään Kauhavalla. Olen itse asiassa kutsunut hänet käymään, Kauhavalta kotoisin oleva Kurvinen päätti.
 Lue myös:
 Helsinkiläinen opiskelijaravintola Unicafe lopettaa naudanlihan käytön – Atria: Hämmentävä ja surullinen päätös
 Opiskelijaravintola luopuu naudanlihasta, ja päätös harmittaa tuottajia: "Nauta pystyy pelastamaan näköjään lentomatkailun ja kaiken muun"

"Suomalaisella ruuantuotannolla ei ole koko maailman mittapuulla merkitystä" – opiskelijaravintolan päätös luopua naudanlihasta puhuttaa yhä


Summary: Kaupunkiympäristölautakunta hylkäsi keskustatunnelihankkeen jatkosuunnittelun viime viikolla.

Siltojen, tunnelien, sähkölinjojen ym. rakentaminen

Helsingin pormestari  Jan Vapaavuori  (kok) vahvisti tänään Twitterissä ja  blogissaan  siirtävänsä kokoojakatu-kävelykeskusta -selvityksen eli keskustatunnelihankkeen kaupunginhallituksen käsiteltäväksi. Kaupunkiympäristölautakunta hylkäsi keskustatunnelihankkeen jatkosuunnittelun viime viikon tiistaina.
 Vapaavuoren mielestä keskustatunnelia koskevia valmistelu- ja selvittelytöitä ei ole tehty riittävän perusteellisesti ja siksi kaupunginhallituksen tulee nyt jatkaa käsittelyä.
 Vapaavuori tuo asian kaupunginhallituksen käsittelyyn pormestarille kuuluvan Otto-oikeuden avulla.  Otto-oikeus  tarkoittaa kunnanhallituksen oikeutta ottaa käsiteltäväkseen asian, jossa kunnan organisaatiossa alempi viranomainen on tehnyt jo päätöksen. Asiasta uutisoi ensimmäisenä  Helsingin Sanomat .
 Uutista päivitetään.
 Lue seuraavaksi:
 Pormestari Vapaavuori: "Kävelykeskusta voi olla osa kokonaisuutta, mutta lähtökohtana se on liian suppea"

Jan Vapaavuori ei luovuta: pormestari siirtää keskustatunneliselvityksen kaupunginhallitukselle


Summary: Pohjois-Suomessa voi sunnuntaina olla mukava ulkoilusää, jopa aurinko voi pilkistellä.

Sateet kiusaavat Itä- ja Pohjois-Suomen alkavaa viikonloppua. Sateet tulevat vetenä, räntänä ja lumena. Sateet ovat alkuksi heikompia, mutta voimistuvat päivällä.
 Lumisateet liukastavat teitä perjantaina Pohjois-Suomessa ja osin Itä-Suomessa. Pohjois- ja Keski-Lapissa lunta voi tulla viitisen senttiä.
 Illalla lännestä tulee toinen saderintama, se sataa maahan vetenä maan länsiosassa.
 Lauantaina sateista
 Ylen meteorologin  Kerttu Kotakorven  mukaan lauantaina Suomen yli liikkuu kunnon matalapaine. Se tuo runsaita sateita maan etelä- ja keskiosaan. Kovimmat sateet sijoittuvat maan keskiosaan, Vaasa-Jyväskylä-Joensuu linjan ja Oulun väliselle alueelle.
 Maan lounaisosissa ja osassa Lappia aurinko saattaa pilkistellä. Pohjois-Lapissa sää on poutainen ja selkeä.
 Merialueilla on lauantaina luvassa kovaa tuulta.
 Sunnuntaina hyvä ulkoilusää Lapissa
 Sunnuntaina lounaasta tulee saderintama ja sää on pilvinen Etelä- ja Keski-Suomessa. Paras sää on Lapissa, jossa on poutaista ja jopa aurinkoista.
 Pohjoisessa on selkeää ja pakkasta, etelämpänä lämpimämpää. Lämpötila vaihtelee pohjoisen muutamasta pakkasasteesta etelän noin kymmeneen lämpöasteeseen.
 Öisin voi olla pakkasta myös Lappia alempanana, mutta ei maan eteläosassa. Viilein yö on sunnuntain vastainen yö, mutta pilvisyyden vuoksi pakkasen todennäköisyys on vähäinen.
 Viikonloppuna lämpötilaero etelän ja pohjoisen välillä on noin 15 astetta. Meteorologi Kotakorven mukaan sää on pohjoisessa ajankohtaa viileämpää, eteleässä tavanomaista syyssäätä.

Lumisateet liukastavat teitä Pohjois- ja Itä-Suomessa – viikonloppuna vaihtelevaa säätä


Summary: THL selvittää parhaillaan geenitestien hyötyjä ja haittoja sairauksien paljastajana.

Kaikkiaan 3 500 suomalaista saa lähiviikkoina tiedon riskistään sairastua kolmeen kansantautiin: sepelvaltimotautiin, kakkostyypin diabetekseen ja laskimoveritulppaan.
 Riski on kaivettu esiin heidän geeneistään.
 – Analysoimme perimän niin sanotun geenisirun avulla. Se tunnistaa perimästä ne kohdat, jotka liittyvät tiettyihin sairauksiin, THL:n tutkimusprofessori  Markus Perola  selvittää.
 Geenisirun sadat tuhannet löydökset tiivistetään yhdeksi luvuksi, joka kertoo ihmisen riskin sairastua vaikkapa sepelvaltimotautiin. Tämän luvun THL:n tutkimukseen osallistuvat 3 500 suomalaista pian löytävät tietoturvalliselta verkkosivustolta.
 – Olen teettänyt itselläni useita geenitestejä, eivätkä löydökset ole olleet hirveän mielenkiintoisia. Geneettinen sairastumisriskini on pääosin suomalaista keskitasoa.
 Tällaista tulosta tutkimusprofessori Perola ennakoi myös ylivoimaiselle enemmistölle tutkittavista.
 Joukossa on kuitenkin myös niitä, joiden riski on suuri. He saavat kehotuksen ottaa yhteyttä lääkäriin. THL avaa kysymyksiä varten myös auttavan puhelimen.
 Testien hinnat romahtaneet
 Geenitestit ovat viime vuosina yleistyneet ryminällä. Internetistä löytyy  arviolta satoja firmoja , jotka lupaavat selvittää perimästä vaikkapa selityksen silmien tai hiusten värille. Riittää, kun sylkäiset purkkiin ja postitat sen firmalle.
 – Kaikesta, mikä ihmisestä on mitattavissa – onko hänellä tauti tai mikä hänen kengännumeronsa on – voidaan tehdä perimän läpikartoitus, tutkimusprofessori Markus Perola selittää.
 Suomessa geenitestejä tekee muutama yritys. Yksi niistä on vuonna 2015 perustettu Negen.
 – Geenitestaus on varsin uusi ala sekä Suomessa että maailmalla. Kasvu on ollut voimakasta ja se perustuu hintojen laskuun, sanoo Negenin teknologiajohtaja  Kimmo Aro .
 Kun geenitesti maksoi kymmenen vuotta sitten 700 euroa, on hinta nyt halvimmillaan muutamia kymppejä.
 Kaikesta, mikä ihmisestä on mitattavissa – onko hänellä tauti tai mikä hänen kengännumeronsa on – voidaan tehdä perimän läpikartoitus.  Tutkimusprofessori Markus Perola, THL
 Myös alan sääntely on vasta valmisteilla. Sosiaali- ja terveysministeriö on luonnostellut  genomilakia , ja se on tarkoitus antaa eduskunnalle ensi keväänä.
 – Sääntely on tervetullutta. Uskon, että se lisää alalla toimivien yritysten luotettavuutta, Aro sanoo.
 Tutkimusprofessori Perolan havaintojen mukaan geenitestejä tarjoaa kirjava joukko yrityksiä.
 – Paljon on sellaista, etteivät firmat selvästikään tiedä, mitä ne tekevät. Data on epäkuranttia. Maallikon on hankala arvioida, onko kyseessä asiallinen yritys vai käärmeöljykauppias.
 Geenitesti otetaan joko sylki- tai verinäytteestä. Jussi Koivunoro / Yle
 Perimää ei voi muuttaa, elämäntavan voi
 Geenitestit voi jakaa kahteen pääryhmään: niiden avulla etsitään joko sukujuuria tai terveyteen liittyvää dataa.
 – Raakamateriaali ja sen sisältämä geneettinen tieto on samanlaista. Ero syntyy laboratoriossa, jossa näytteestä tutkitaan eri asioita, Kimmo Aro kertoo.
 Negen tutkii perimän aiheuttamaa riskiä sairastua kansantauteihin. Siis samaa, mitä THL omassa tutkimuksessaan. Asiakkaina on muun muassa firmoja, jotka ostavat testejä työntekijöilleen.
 Jos kertoo tupakoitsijalle, että hänen geneettinen riskinsä sairastua keuhkosyöpään on alhainen, se tuskin kannustaa lopettamaan tupakointia.  Tutkimusprofessori Markus Perola, THL
 – Tavoitteena on motivoida työntekijä pitämään itsestään parempaa huolta, jolloin sairauspoissaolot vähenevät ja työkyky säilyy pitempään.
 Ajatuksen logiikka piilee siinä, että sairastumisriskiin vaikuttavat paitsi geenit, myös elintavat. Ja koska geenejä ei voi muuttaa, kannustaa tieto esimerkiksi kohonneesta perinnöllisestä riskistä sairastua sepelvaltimotautiin muuttamaan elintapoja. Periaatteessa.
 – Jos kertoo tupakoitsijalle, että hänen geneettinen riskinsä sairastua keuhkosyöpään on alhainen, se tuskin kannustaa lopettamaan tupakointia, huomauttaa tutkimusprofessori Perola.
 Geenitesti julkiseen terveydenhuoltoon?
 Toistaiseksi geenitestin voi teettää vain yksityisellä puolella. THL:n tutkimusprofessorin Markus Perolan mielestä tämä on ongelmallista.
 – Jos geenitesteistä on kansanterveydellistä hyötyä, olisi eriarvoistavaa, jos niitä saisi vain ostamalla. Testeistä hyötyisivät vain ne, joilla on rahaa ja tietoa aiheesta.
 Onko geenitesteistä sitten kansanterveydellistä hyötyä? Sitä kukaan ei tiedä, ja siksi THL asiaa juuri selvittää.
 Meneillään olevassa ensimmäisessä vaiheessa tutkitaan, kuinka potilaat ja lääkärit suhtautuvat perimästä löytyneisin riskitietoihin. Tämän jälkeen olisi tarkoitus laajentaa tutkittavien joukkoa 100 000:een, jolloin pystyttäisiin jo arvioimaan geenitestien hyöty koko terveydenhuollolle.
 – Toivon, että geenitestauksesta tulisi uusi työkalu lääkäreille, kun he miettivät ennaltaehkäiseviä ja jopa hoidollisia toimenpiteitä.
 Esimerkiksi rinta- ja eturauhassyövät ovat yleisistä syövistä periytyvimpiä, ja niissä perimän aiheuttama riskikartoitus voisi toimia hyvin, Perola arvelee.
 – Voi tosin myös paljastua, että geenitestit vain lisäävät ahdistusta ja kustannuksia.
 Perolan omasta geenitestistä paljastui yksi tauti, jolle hän on hyvin altis. Tutkija ei ahdistunut, vaan alkoi toimia.
 – Sairaus on sellainen, että liikunnasta on hyötyä. Rupesin liikkumaan enemmän.

Geenitestit julkiseen terveydenhuoltoon? Tuhannet suomalaiset saavat pian tietää riskinsä sairastua kolmeen kansantautiin


Summary: Tulitauon juhlinta loppui kurdialueella lyhyeen, kun sana sopimuksen sisällöstä levisi, kertoo Ylen toimittaja Antti Kuronen.

QAMISHLI  Irakin ja Syyrian välinen raja on autio. En ole nähnyt sitä tällaisena, vaikka tämä on jo viides matkani alueelle.
 – Miksi olet menossa sinne? autonkuljettajani kysyy hämmentyneenä Irakissa.
 Vain kaksi miestä ylittää rajan kanssani Syyriaan.
 Syyrian kurdialueen itäosassa lähellä Irakin rajaa on kuitenkin rauhallista. Ränsistyneet öljynporaustornit pyörivät edelleen.
 Sota ei ole yltänyt tänne, mutta mitä lännemmäs menemme, sitä enemmän sota alkaa muistuttaa olemassaolostaan.
 Ihmiset pakenevat Turkin tulitusta Qamishlin itäpuolella Pohjois-Syyriassa. Antti Kuronen / Yle
 Kun lähestymme Qamishlia, kaksi savupylvästä nousee taivaalle edessämme. Turkki on tulittanut kaupungin lähiötä.
 Maantie on tukossa. Satoja autoja pyrkii alueelta pois. Autot ovat täyteen sullottuja. Niissä ei ole tavaroita, ainoastaan ihmisiä, perheitä.
 Asukkaat kertovat lähteneensä välittömästi räjähdyksen jälkeen. Tavarat saivat jäädä, he uskovat paluun olevan mahdollinen.
 Ihmiset pakenevat Turkin tulitusta Qamishlin itäpuolella Pohjois-Syyriassa. Antti Kuronen / Yle
 – En tiedä minne menemme. Pois täältä, sanoo äiti, joka on neljän lapsen kanssa lava-autossa.
 Kun Syyrian armeija liittyi sotaan kurdien rinnalle, Turkki lopetti Qamishlin pommittamisen. Täällä oli hiljaista neljä päivää, mutta nyt räsähti. Asukkaat eivät tiedä, oliko tämä vain yksittäinen isku vai jonkin uuden alkua.
 Tulitauon juhlat loppuvat lyhyeen
 Torstai-iltana  Yhdysvaltain varapresidentti ilmoittaa  Turkin kanssa sovitusta tulitauosta. Osana sitä kurdien tulisi vetäytyä Turkin turvavyöhykkeeksi kutsumalta alueelta.
 Qamishlissa alkaa juhlinta, ihmiset ampuvat ilmaan. Nopeasti juhlat kuitenkin loppuvat, kun sana sopimuksen sisällöstä leviää. Yhdysvaltain ja Turkin sopimus tarkoittaisi käytännössä kurdien antautumista.
 Paikallisen kurdeista ja arabeista koostuvan SDF-armeijan komentaja tyrmää joukkojensa vetämisen rintamalta. Tulitauko ei sotaa ratkaise.
 Turkki tulkitsee sopimuksen koskevan koko raja-aluetta, kurdien mukaan pelkästään Ras al-Ainin ja Tal Abiadin välistä aluetta.
 Humanitaarista apua Kurdistanista
 Ennen Turkin iskua näin myös toivon pilkahduksen maantiellä: kolmisenkymmentä rekkaa matkalla takaisin Syyriasta Irakiin. Rekat ovat tuoneet Irakin Kurdistanin lahjoittamaa humanitaarista apua. Osa siitä on todennäköisesti viety al-Holin leiriin, jossa on myös suomalaisia Isis-terroristien perheitä.
 Syyrian kurdialueen, Rojavan, ja Irakin Kurdistanin välit ovat tiiviit. Silti vain tuhatkunta ihmistä on paennut sotaa Syyriasta Irakiin. Autonominen kurdihallinto ei halua joukkopakoa pois Rojavasta, se heikentäisi alueen puolustusta.
 Ihmiset pakenevat Turkin tulitusta Qamishlin itäpuolella Pohjois-Syyriassa. Antti Kuronen / Yle
 Kun kurdit tekivät sopimuksen Syyrian armeijan mukaantulosta, sen uskotiin johtavan siihen, että presidentti  Bashar al-Assad  ottaa vallan autonomisella kurdialueella.
 Näin ei ole käynyt. Tässä vaiheessa kyseessä on puhtaasti sotilaallinen yhteistyö. Paikalliset kurdit ja arabit jatkavat hallinnon ja rajan pyörittämistä. Assadin joukoilla ei ole edes oikeutta mennä kaupunkeihin.
 Mutta mitä tapahtuu taistelujen laantuessa? Antaako Bashar al-Assad demokratiaan pyrkivän hallinnon jatkaa entiseen malliin?
 Harva uskoo siihen, mutta Turkin hyökkäyksen edessä kurdit olivat vailla vaihtoehtoja.
 Ihmiset pakenevat Turkin tulitusta Qamishlin itäpuolella Pohjois-Syyriassa. Antti Kuronen / Yle

Pakolaiset tukkivat tien pois Qamishlin kurdikaupungista:  "Miksi olet menossa sinne?", kysytään Ylen toimittajalta Irakin ja Syyrian rajalla


Summary: Saamelaiskäräjien hallituksen on käsiteltävä oikaisuvaatimukset kiireellisesti.

Syksyn saamelaiskäräjävaaleista on tehty neljä oikaisuvaatimusta.
 Suomen  saamelaiskäräjälain  40 §:n mukaan äänioikeutettu henkilö voi tehdä vaaleista Saamelaiskäräjien hallitukselle oikaisuvaatimuksen, jos katsoo, että joko vaalilautakunnan päätös vaalien tuloksen vahvistamisesta tai vaalien toimittamiseen liittyvä muu toimenpide on ollut lainvastainen.
 Oikaisuvaatimus on tehtävä viimeistään 14 päivän sisällä vaalituloksen vahvistamisesta. Saamelaiskäräjien vaalilautakunta vahvisti saamelaiskäräjävaalien tuloksen 2.10.
 Vaalitulos on oikaistava tai vaalit järjestettävä uudelleen
 Saamelaiskäräjät Saamelaisten parlamentti eli Saamelaiskäräjät on Suomen saamelaisten korkein poliittinen elin, joka edustaa saamelaisia kansallisissa ja kansainvälisissä yhteyksissä. Saamelaiskäräjien 21 jäsentä ja neljä varajäsentä valitaan joka neljäs vuosi toimeenpantavilla vaaleilla. Jokaisesta saamelaisten kotiseutualueen kunnasta (Enontekiö, Inari, Utsjoki ja Sodankylän kunnan pohjoisosa) valitaan vähintään kolme edustajaa. Vaaleissa äänioikeutettuja ovat saamelaiset, jotka on merkitty saamelaiskäräjien vaaliluetteloon. Äänioikeutetut saamelaiset ovat myös vaalikelpoisia ja voivat asettua vaaleissa ehdokkaaksi. Lähde: Saamelaiskäräjät
 Saamelaiskäräjien hallituksen on käsiteltävä oikaisuvaatimukset kiireellisesti ja viimeistään ennen vuoden loppua. Saamelaiskäräjien hallituksen päätökseen voi vielä hakea muutosta valittamalla korkeimpaan hallinto-oikeuteen.
 Jos vaalien tulosta koskeva päätös tai muu toimenpide on ollut lainvastainen ja tämä on vaikuttanut vaalien tulokseen, vaalien tulosta on oikaistava. Tällaisessa tapauksessa valtioneuvoston on tarvittaessa määrättävä Saamelaiskäräjien jäsenet ja varajäsenet oikaistun tuloksen mukaisesti.
 Jos vaalien tulos ei ole oikaistavissa, vaalit on määrättävä uusittavaksi.
 Suomen Saamelaiskäräjien vaalit toimitettiin pääasiassa postiäänestyksenä 2.–30.9. ja  vaalien tulos julkaistiin 1.10 . Vaalit toimitetaan joka neljäs vuosi.  Nyt valitun jäsenistön  vuosille 2020–2023 on tarkoitus aloittaa toimintansa järjestäytymiskokouksella alkuvuonna 2020.
 Viime vaaleista viisi oikaisuvaatimusta
 Myös edellisistä saamelaiskäräjävaaleista syksyllä 2015  tehtiin viisi oikaisuvaatimusta . Kaikki valitukset koskivat 93 henkilöä, jotka korkein hallinto-oikeus hyväksyi Saamelaiskäräjien vaaliluetteloon Saamelaiskäräjien tahtoa vastaan. Vaaliluetteloon kuuluvat henkilöt voivat sekä asettua ehdolle että äänestää saamelaiskäräjävaaleissa.
 Saamelaiskäräjien hallitus hyväksyi valitukset  ja päätti järjestää uudet vaalit.  Korkein hallinto-oikeus kuitenkin päätti, että uusia vaaleja ei järjestetä .
 Yle ei ole tavoittanut Saamelaiskäräjien puheenjohtaja Tiina Sanila-Aikiota ja hallintopäällikkö Pia Ruotsala-Kangasniemeä kommentoimaan asiaa.

Syksyn saamelaiskäräjävaaleista tehty neljä oikaisuvaatimusta


Summary: Vaalitulos voidaan joutua oikaisemaan tai vaalit jopa uusimaan.

Saamelaiskäräjien vaalien tuloksesta  on tehty neljä oikaisuvaatimusta.
 Saamelaiskäräjien hallitus käsittelee oikaisuvaatimukset. Käräjien hallituksen päätöksestä voi valittaa korkeimpaan hallinto-oikeuteen.
 Jos vaalilautakunnan päätös vaalien tuloksen vahvistamisesta todetaan lainvastaiseksi ja sen katsotaan vaikuttaneen vaalien tulokseen, tulosta on oikaistava ja valtioneuvoston tarvittaessa määrättävä saamelaiskäräjien jäsenet ja varajäsenet oikaistun tuloksen mukaan.
 Jos tulos ei ole oikaistavissa, vaalit voidaan jopa uusia.
 Haluatko lukea lisää uutisia läheltäsi? Lataa  Yle Uutisvahti .
 Joko olet tilannut  uutiskirjeemme ? Läheltä-osiosta löydät oman seutusi.

Saamelaiskäräjävaalien tuloksesta oikaisuvaatimuksia


Summary: Vika vaikuttaa kaukoliikenteeseen ja lähiliikenteeseen.

Junaliikenteessä on häiriöitä Keravan ja Mäntsälän välillä, jotka vaikuttavat kaukoliikenteeseen ja lähiliikenteeseen. Syynä on asetinlaitteen sähkökatkos, kertoo Rataliikennekeskus.
 Tällä hetkellä junat ajavat alennettua nopeutta Keravan ja Mäntsälän välillä, mikä aiheuttaa Rataliikennekeskuksen mukaan ainakin puolen tunnin myöhästymisiä. VR tiedotti aamuyhdeksän aikaan sivuillaan, että usea Kouvolan ja Helsingin välillä liikennöivä lähijuna sekä Helsingin ja Itä-Suomen välillä liikennöivä kaukojuna on myöhässä 30–60 minuuttia.
 VR on  päivittänyt sivuillaan junien  liikennetilanteessa, että vika koskee oikorataa, joka kulkee Helsingistä Lahteen
 Vian korjaamisen aikataulusta ei ole tietoa.
 Uutinen päivittyy

Junaliikenteessä häiriöitä  Keravan ja Mäntsälän välillä – aiheuttaa ainakin puolen tunnin viivästyksiä


Turkin eilen Yhdysvaltain varapresidentille  Mike Pencelle  lupaama tulitauko ei ole pitänyt. Uutistoimistot kertovat pommituksista ja tulituksesta Ras al Ainin kaupungin lähellä.
 Turkin ja Syyrian raja-alue, Turkin haluama turvallisuusvyöhyke Leena Luotio / Yle
 Ras al Ain on yksi merkittävimmistä taistelupaikoista Turkin viime viikolla aloittamassa hyökkäyksessä kurdialueelle.
 Turkki lupasi eilen  keskeyttää sotatoimensa 120 tunnin ajaksi.
 Lue myös:
 Yhdysvaltain varapresidentti: Väkivalta loppuu – Turkki hyväksyi viiden päivän tulitauon Syyriaan
 Yle Pohjois-Syyriassa: Katso videolta, kuinka ihmiset pakenevat Turkin ilmaiskuja vain noin kilometrin päässä rajalta

Turkin lupaama tulitauko repeilee


Summary: Esitykseen on myyty tai varattu tähän mennessä jo 7 000 lippua.

Kokkolan kaupunginteatterin jättisatsaus  Nunnia ja konnia  -komediamusikaali on parhaiten myynyt esitys 10 vuoteen.
 – Tyytyväisiä ollaan, tavoitteet on ylitetty jo moninkertaisesti. Jo 7 000 lippua on myyty tai varattu. En ole yllättynyt, vaikka paineita oli, kertoo teatterinjohtaja  Juha Vuorinen .
 Musikaali on yksi kaupunginteatterin suurimmista rahallisista satsauksista: työhön osallistuu poikkeuksellisesti koko teatterin henkilökunta ja vierailijoita. Lavalla nähdään myös tavallista isompi, 14-henkinen orkesteri.
 Musikaali perustuu Whoopi Goldbergin tähdittämään  Sister Act  -elokuvaan vuodelta 1992.
 Tähän mennessä 2010-luvun katsotuin esitys on ollut  Koukussa-farssi , joka veti reilut 6 600 katsojaa. Viime vuosikymmenellä katsotuimmat esitykset olivat  Kiss me, Kate  lähes 7 800 katsojalla ja  Luistelijain kuningas  yli 7 200 katsojalla. Molemmat ovat musikaaleja.
 Tyytyväisiä ollaan, tavoitteet on ylitetty jo moninkertaisesti.  Kokkolan kaujpunginteatterin teatterinjohtaja Juha Vuorinen
 Nunnia ja konnia -esityksen on tähän mennessä nähnyt 3 000 katsojaa. Lisäksi tuleviin esityksiin on myyty tai varattu jo lähes 4 000 lippua. Syksyllä esityksiä on 40 ja keväälle jää 12 esitystä.
 Musikaali on kirkkaasti näytäntövuoden suosikki. Elokuun lopussa ensi-iltansa saaneen musikaalin täyttöaste on ollut jopa 93 prosenttia eli sitä on esitetty lähes täysille katsomoille.
 Myös loppuvuoden esityksistä on varattu tai myyty jo iso osa.
 Musikaalista on syksyllä 40 näytöstä, keväälle sitä esitetään 12 kertaa.
 Kuitenkaan ensi näytäntökaudella ei näillä näkymin nähdä musikaalia, sillä sen tuottaminen on puhenäytelmää kalliimpaa.
 Viime näytäntövuonna kaupunginteatteri kasvatti katsojamääräänsä noin tuhannella. Syksyn ja kevään näytökset vetivät noin 19 000 katsojaa.
 LUE MYÖS:
 Kaupunginteatterin jättisatsaus Nunnia ja konnia marssittaa lavalle teatterin kaikki näyttelijät: "Panostus on suuri ja niin ovat myös odotukset"
 Kokkolan kaupunginteatteri kasvatti katsojalukujaan

Suursatsaus kannatti Kokkolassa: Nunnia ja konnia -musikaalista kaupunginteatterin katsotuin 10 vuoteen


Summary: Saat Euroopan unionin sisäpiirijutut kerran viikossa suoraan sähköpostiisi, kun tilaat Ylen Eurooppa-uutiskirjeen.

EU:ta seuraavan toimittajan elämässä  sattuu toisinaan hetkiä, jolloin tuntuu, että olen elänyt tämän kohdan ennenkin. Näin etenkin Britannian eron eli brexitin suhteen, jonka viime käänteitä matkustin osaltani uutisoimaan Brysseliin loppuviikosta.
 Käsillä oli hyvän draaman ainekset: aamuyöhön venyviä neuvotteluita, toistamiseen lykättyjä takarajoja ja arvaamaton pääministeri. Keskiviikkoiltana brittitoimittajien lauma päivysti komission edustalla, josko  Michel Barnier  olisi tullut pääovesta ulos ja ohimennessään sanonut jotain.
 Tämä juttu on Eurooppa-uutiskirjeestä. Voit tilata kirjeen tästä linkistä.
 Viime syksynä  seurasimme herkeämättä, syntyykö pääministeri  Theresa Mayn  hallituksen ja EU:n välille sopu eron ehdoista. Lopulta sopimuksesta kerrottiin eräänä alkuiltana. EU:n neuvottelija Barnier piti tiedotustilaisuuden, jossa hän esitteli sopimusta ja kiitti neuvottelutiimiä.
 Pohjois-Irlannin unionistipuolue DUP ilmoitti vastustavansa sopimusta. EU-maiden huippukokous  antoi odotetusti hyväksyntänsä.
 Toimittajien ensi reaktio  oli epäilevä sen suhteen, saako pääministeri May sopimuksen läpi parlamentin alahuoneesta. Ei saanut kolmannellakaan yrittämällä, ja  May joutui eroamaan .
 Pikakelauksella vajaa vuosi eteenpäin, ja taas sama kuvio: Iltapäivällä ilmoitetaan että sopu on syntynyt, Barnier pitää lehdistötilaisuuden jossa hän esittelee sopimusta ja kiittelee sitkeitä neuvottelijoita.
 Pohjois-Irlannin unionistipuolue  DUP  vastustaa.  EU-maat hyväksyvät .
 Toimittajat epäilevät , saako pääministeri  Boris Johnson  sopimuksen läpi parlamentin alahuoneesta. Tulos nähdään huomenna lauantaina.
 Molempien sopimusten yhteydessä käyn lehdistötilaisuudessa, jossa Britannian pääministeri välttää vastaamasta toimittajien kysymyksiin ja toistelee mantraa sopimuksensa erinomaisuudesta.
 Johnson sentään myöntää , että kaikki ei ole prosessissa mennyt ihan nappiin.
 – Tämä ei ole aina ollut helppo kokemus Britannialle, pääministeri sanoo.
 Lausunnon kanssa on helppo olla samaa mieltä. Mutta entä jos  brexit-operetti  poikkeaakin totutusta juonesta ja sopimus menee tällä kertaa painovoimaa uhmaten läpi parlamentin alahuoneen äänestyksessä?
 Jäljellä olisi enää Euroopan parlamentin  muodollinen hyväksyntä, jota voi pitää liki varmana. Sen jälkeen Britannia eroaisi EU:sta ensimmäisenä jäsenmaana ikinä, vajaan kahden viikon kuluttua.
 Sopimuksen tuoma siirtymäkausi tarkoittaisi, että erolla olisi ensi vaiheessa hyvin vähän näkyviä seurauksia. Britannia toki irtautuisi EU:n päätöksenteosta: Europarlamentaarikot poistuisivat kanaalin taakse, brittiministereitä ei enää nähtäisi ministerineuvoston kokouksissa.
 Brexit-keskustelu siirtyisi  uudelle vaihteelle: Britannia ja EU aloittaisivat välittömästi keskustelut vapaakauppasopimuksesta. Näihin menisi useita vuosia.
 Minä ja muut Eurooppaa seuraavat toimittajat voisimme käyttää osan Britannian erolta vapautuvasta huomiosta muiden EU-asioiden seuraamiseen.
 Brysselissä järjestettäisiin huippukokouksia, joissa ei puhuttaisi brexitistä. Brittien  vuosikymmenet jatkunut EU-skeptisyys  ei olisi enää unionin ongelma.
 Jargonin romukoppaan  joutaisi kokonainen käsitteistö: backstop, jatkoaika, Stormontin lukko, artikla 50 -coreper.
 Toistuva déja vu -tunne korvautuisi ontolla ololla. Joko ne lähti?
 #SOMESSA: EU:n tyhjät lupaukset Pohjois-Makedonialle
 Twitter
 EU:n laajentumiskomissaari Johannes Hahn  twiittasi viikolla, että Pohjois-Makedonia täyttää kaikki kriteerit EU-jäsenyysneuvotteluiden aloittamiseen. Maa on esimerkiksi muuttanut nimensä päästäkseen yli Kreikan sitkeästä vastustuksesta.
 Pohjois-Makedonian ja Albanian neuvotteluiden avaaminen nostettiin EU-johtajien pöydälle sen jälkeen kun ministerit eivät päässeet sopuun asiasta tiistaina. Ranska on tiettävästi ainoa jäsenmaa, joka vastustaa Pohjois-Makedonian jäsenyysneuvottelujen aloittamista, vaikka maa on täyttänyt käytännössä kaikki EU:n edellyttämät ehdot.
 Ranskan mielestä koko laajentumismenettely pitäisi uudistaa ennen kuin uusia jäseniä voidaan ottaa mukaan. Laajentumiskeskustelua käytiin huippukokouksen ensimmäisenä päivänä aamuyöhön asti, mutta tulosta ei syntynyt ja keskustelu jatkuu aamulla.
 #FAKTA: Kreikka karisti yhden velkakriisin riippakivistä

 Lainamarkkinoilla nähtiin viime viikolla  uusi tilanne: Entinen kriisitalous Kreikka onnistui myymään velkakirjoja ensi kertaa negatiivisella korolla, eli sijoittajat käytännössä maksavat Kreikalle siitä että saavat lainata sille rahojaan.
 Myös kuvassa näkyvä Kreikan kymmenen vuoden lainan korko on tippunut vuodessa liki viidestä prosentista hieman yli prosenttiin.
 Kyseessä on dramaattinen käänne maalle, joka oli vielä neljä vuotta sitten vähällä pudota kokonaan rahaliiton ulkopuolelle, ja joka on saanut talouskriisinsä taltuttamiseen yli 200 miljardia euroa ulkomaista hätälainaa.
 ÄLÄ MISSAA NÄITÄ: Punta kuumemittarina, Katalonia ja Turkin ja EU:n kiperä rinnakkaiselo
 AOP
 Punnan kurssi  putosi puoli prosenttia eilen torstaiaamuna, kun Pohjois-Irlannin unionistipuolue DUP ilmoitti ettei se aio tukea Britannian uutta erosopimusta EU:sta. Kun sopimus muutamaa tuntia myöhemmin hyväksyttiin, punnan kurssi pomppasi prosentin ylöspäin.
 Kurssi on elänyt vuoristorataa viime ajat, kun Britannian sopimuksettoman eron todennäköisyys on vuoroin kasvanut ja vuoroin pienentynyt. Punta onkin ollut luotettava kuumemittari Britannian EU-erohankkeen eri vaiheissa,  kirjoittaa ja kertoo taloustoimittaja Anna Karismo .
 Brysselin koneessa   puhutaan Turkista ja sen toimien vaikutuksista  Turkin ja EU:n kanssakäymiseen.
 Ulkopoliittisen instituutin vanhemman tutkijan  Toni Alarannan  mielestä ei kannata tuudittautua siihen, että tämä on joku yksittäinen kriisi ja sen jälkeen me palaamme johonkin normaaliin tilaan, vaan tämä on se normaali tila nyt Turkin kanssa. Ohjelman toimittaja on  Maija Elonheimo .
 Tällä viikolla Espanjassa  on jaettu kovia tuomioita Katalonian itsenäisyyshankkeen johtajille. Pitkän poliittisen väännön jälkeen Katalonia järjesti syksyllä 2017 Espanjan keskusvallan tuomitseman kansanäänestyksen ja julistautui sen perusteella itsenäiseksi.
 Espanjan keskusvalta tukahdutti itsenäisyyden alkuunsa ja vangitsi useita nyt pitkiin vankeusrangaistuksiin tuomittuja katalaanijohtajia. Ulkolinjan Pertti Pesonen  seurasi Katalonian kuohuvaa syksyä  vuonna 2017.
 ENSI VIIKOLLA: Euroopan parlamentti koolla
 Euroopan parlamentti  kokoontuu täysistuntoonsa Strasbourgiin. Kuluneen viikon brexit-kuvioiden alle hautautui muutaman päivän takainen tieto siitä, että uusi Euroopan komissio ei voi aloittaa marraskuun alussa kuten oli suunniteltu.
 Tämä johtuu siitä, että peräti kolme komissaariehdokasta reputtivat parlamentin valiokuntien kuulemiset. Uudet ehdokkaat pitää nimetä ja heitä pitää kuulla parlamentissa, mikä lykkää uuden komission aloituspäivää ainakin kuukaudella.
 EU-lähteet puhuvat jopa vuoden vaihteesta uutena aloituspäviänä
 Tämä juttu on Eurooppa-uutiskirjeestä. Voit tilata kirjeen tästä linkistä.

Eurooppa-kirje: Toimittajan tyhjä olo – Entä jos Britannian ero toteutuu?


Summary: Keskusrikospoliisin mukaan Suomessa toimivia rahoitusyhtiöitä sekä yhtä kansainvälistä luottokorttiyhtiötä on erehdytetty

Keskusrikospoliisi tutkii laajaa kansainvälistä petosrikoskokonaisuutta, jossa useita Suomessa toimivia rahoitusyhtiöitä sekä yhtä kansainvälistä luottokorttiyhtiötä on huijattu myöntämään lainoja ja luottokortteja. Lainoja ja luottokortteja on myönnetty yli 40 henkilölle ja usealle petollisesti perustetulle suomalaiselle yhtiölle.
 KRP:n mukaan asianomistajille aiheutuneet vahingot ovat olleet tutkittavassa kokonaisuudessa yhteensä noin 725 000 euroa.
 Poliisi epäilee, että Suomeen on järjestetty ulkomailta EU-kansalaisia, jotka ovat Suomessa käynnin yhteydessä rekisteröityneet maistraatissa ja avanneet itselleen suomalaisen pankkitilin. Tämän jälkeen heidän epäillään luovuttaneen suomalaiset henkilötietonsa sekä pankkitilinsä käytettäväksi rikolliseen toimintaan.
 Poliisi on takavarikoinut esitutkinnan aikana lukuisia luotto- ja pankkikortteja, pankkiasiakirjoja sekä suuret määrät tietoteknisiä laitteita, joita hyväksikäyttäen epäiltyjä rikoksia on tehty. Käteisvaroja takavarikoitiin lähes 20 000 euroa.
 Esitutkinnassa on selvinnyt, että epäillyllä rikollisella toiminnalla saatuja varoja on pääasiassa nostettu käteisenä automaateilta ja niillä on tehty verkkokauppaostoksia. Lisäksi ulkomaille on tehty tilisiirtoja. Keskusrikospoliisi on tehnyt asiassa runsaasti kansainvälistä yhteistyötä eri maiden viranomaisten kanssa.
 Rikosnimikkeinä ovatmuun muassa törkeät petokset ja törkeät tietomurrot.
 Uutinen päivittyy.

KRP tutkii laajaa rahoitusyhtiöihin kohdistunutta petoskokonaisuutta – vahingot asianomistajille noin 725 000 euroa


Summary: Yhdysvallat asetti tullimaksut siitä huolimatta, että eurooppalaiset päättäjät yrittivät pyytää viime hetkellä lykkäystä.

Kansainväliset organisaatiot ja sopimukset

Yhdysvaltain aiemmin uhkaamat ennätyssuuret tullimaksut eurooppalaisille tuotteille astuivat tänään voimaan.
 Yhdysvallat  kertoi aiemmin tässä kuussa  aikovansa asettaa tulleja EU:sta tuoduille tuotteille 7,5 miljardin dollarin (6,7 miljardin euron) edestä.
 Tullit koskevat muun muassa Airbusin valmistamia lentokoneita, ranskalaisia viinejä ja skottilaisia viskejä.
 EU on ilmoittanut vastaavansa tulleihin.
 Kiista sai alkunsa Airbusille maksetuista kilpailua vääristävistä tukiaisista.
 Maailman kauppajärjestö WTO linjasi, että Yhdysvalloilla on oikeus asettaa EU:lle tulleja. WTO:n on määrä linjata lähikuukausien aikana, minkä kokoiset rangaistustullit EU saa määrätä Yhdysvalloille lentokonevalmistaja Boeingin saamien tukiaisten johdosta.

Yhdysvaltain ennätykselliset tullimaksut EU:lle astuivat voimaan – Listalla Airbusin lentokoneita, ranskalaisia viinejä ja skottilaisia viskejä


Summary: Poliisi pyytää soittamaan kaikista naista koskevista havainnoista hätäkeskukseen numeroon 112.

Poliisi etsii Harjavallan keskustassa 17-vuotiasta nuorta naista. Nainen on poliisin mukaan verinen.
 Naista epäillään vakavasta väkivaltarikoksesta, joten häntä ei saa yrittää ottaa kiinni, vaan hänestä on ilmoitettava hätäkeskukseen 112.
 Naisella on vaaleat hiukset ja mustat vaatteet.

Poliisi etsii veristä nuorta naista Harjavallassa – epäillään väkivaltarikoksesta


Summary: Euroopan vuoden ammatilliseksi opettajaksi valittu lappeenrantalainen konditoriaopettaja Markku Vengasaho on luonut Etelä-Karjalaan  konditoria-alan huippuyksikön.

Lappeenrantalainen konditoriaopettaja  Markku Vengasaho  on valittu Euroopan vuoden ammatilliseksi opettajaksi.
 Euroopan komission järjestämässä kilpailussa eurooppalaiset oppilaitokset ehdottivat opettajiaan ammatillisen koulutuksen huippuosaamisen kilpailuun. Tuomaristo valitsi heistä kaksi finaaliehdokasta, joista yleisö äänesti voittajan.
 Saimaan ammattiopisto Sampon konditoria-alan lehtori Markku Vengasaho on ansioitunut muun muassa valmentamalla opiskelijoitaan Taitaja-kilpailuihin sekä kansallisesti että kansainvälisesti.
 Hänen opiskelijansa  Emeliina Papinniemi  voitti World Skills -kilpailussa konditoria-alan maailmanmestaruuden vuonna 2017.
 Vengasaho on myös luonut Etelä-Karjalaan konditoria-alan huippuvalmennusyksikön ja Mestari-kisälli-valmennusjärjestelmän, jossa alan opiskelijat, opettajat sekä yrittäjät ympäri Suomen verkostoituvat ja kehittävät uusia tuotteita.
 Valinta liittyi parhaillaan vietettävään Euroopan ammattitaitoviikkoon.

Euroopan vuoden ammattilliseksi opettajaksi valittiin lappeenrantalainen konditoriaopettaja Markku Vengasaho


Summary: Kun syksy ja väsymys painavat päälle, kannattaa ottaa armollisuus avuksi ja heittää syyllisyys romukoppaan.

Kaikkihan sen tietävät: kun kaamosväsymys iskee, täytyy harrastaa liikuntaa, syödä terveellisesti ja osallistua sosiaalisiin aktiviteetteihin. Entä jos ei jaksa?
 Valon väheneminen saa usein aikaan sen, että väsyttää, tympäisee, mikään ei huvita ja herkut maistuvat. Moni käpertyy sohvalle Netflixiä katsomaan ja suklaata syömään. Ja potemaan huonoa omaatuntoa siitä, ettei jaksa noudattaa terveellisiä elämäntapoja.
 Mieli ry:n eli entisen Suomen Mielenterveysseuran asiantuntijapsykologilla  Juho Mertasella  on lohdun sanoja niille, jotka kuormittuvat syyskuormituksen hoito-ohjeista. Lopussa on myös bonusneuvo joulukiireiden varalta.
 1. Mieti, mihin paukut riittävät
 Mielialan lasku on yleistä ja luonnollista, kun valo vähenee ja luonto valmistautuu talveen. Oma mieli vetäytyy ikään kuin talviteloille. Sitä vastaan ei kannata lähteä puskemaan, vaan sen sijaan voi hyväksyä, että nyt minulla on energiaa tavallista vähemmän ja voisin vähän sopeuttaa omaa toimintaani.
 Kannattaa miettiä, miten saa tehtyä itselleen tärkeitä asioita senhetkisillä energioilla. Kannattaa kysyä itseltään, mitkä asiat ovat minulle tärkeitä, mistä saan mielihyvää ja millä saan yleensä omaa energiatasoani nostettua. Mikä olisi näissä alentuneissa voimavaroissa mahdollinen tapa edistää omaa hyvinvointia?
 2. Unohda mustavalkoisuus liikunnassa ja ruoassa
 Kun olemme väsyneitä, kuormittuneita tai ärsyyntyneitä, ajattelu menee helposti mustavalkoiseksi: kun en jaksa juosta sitä maratonia, en lähde lenkille ollenkaan. Mustavalkoisesta ajattelusta voisi yrittää löytää väliportaita. Jos ei jaksa lähteä lenkille, voiko jäädä bussista paria pysäkkiä aiemmin pois ja kävellä sen pätkän?
 Kun makean tai rasvaisen ruoan himo iskee, moni mieltää vaihtoehdoksi supersalaatin ja raakaruoan syömisen. Näistäkin ääripäistä on hyvä löytää väliporras. Pelkkien herkkujen syömisen sijasta voisi ajatella niin, että ruoassa olisi hyvä olla terveellisiäkin osioita. Seassa voi olla vaikka jokin pienempi herkku.
 Samalla vahvistaa omaa hallinnan tunnettaan – minulla on mahdollisuus tehdä valintoja ja käyttää säätökytkintä.
 Kun mieliteko nostaa päätään, voi yrittää odottaa 5–10 minuuttia. Odottamisen jälkeen terveellisemmän valinnan tekeminen on yleensä helpompaa. Siitäkin voi tulla onnistumiskokemus, mikä puolestaan kohottaa mielialaa.
 3. Ole armollinen itsellesi ja käytä kalenteria
 Jos lähtee täysin noudattamaan oman rasittuneen mielen kehotuksia ja syö epäterveellisesti, ei harrasta liikuntaa ja eristäytyy sosiaalisesti, mieliala huononee entisestään.
 Kannattaa suhtautua itseensä armollisesti ja myötätuntoisesti. Jos ei jaksa lähteä työpaikan kokkareille, voi miettiä jotain muuta, pientä ja helppoa sosiaalista aktiivisuutta. Olisiko se vaikka ystävien tapaaminen?
 Kalenteriin kannattaa varata viikossa iltoja, jolloin ihan luvan kanssa on rauhassa ja lepäilee. Samoin voi vaikka viikonloppuna päättää ja merkata kalenteriin, että ensi viikolla käyn yhden kerran urheilemassa ja minulla on yksi sosiaalinen aktiviteetti.
 Suunnittelu säästää jokailtaiselta painilta siitä, jaksaako lähteä vai ei. Paini kääntyy helposti kotiin jäämiseksi ja ehkä syyllisyydeksikin. On mukavampaa lepäillä, kun ei tarvitse potea huonoa omaatuntoa.
 4. Muista valohoito ja vuorokausirytmi
 Kirkasvalohoito aamuisin on tutkimusten mukaan tehokkainta kaamosrasituksen hoidossa. Myös päivän aikana voi hankkia valoa lisää: jos esimerkiksi töissä on vähän valoa, voi käydä lounastauolla ulkona kävelemässä.
 Säännöllisestä vuorokausirytmistä kiinni pitäminen on myös hyödyllistä toimintakyvylle. Elimistö kaipaa ennakoivuutta.
 Kaamosrasituksesta kärsii jopa joka kolmas On tärkeää muistaa kaamosmasennuksen ja kaamosrasituksen ero. Kaamosmasennus on pimeinä talvikuukausina toistuvasti ilmenevä masennustila. Sen lievempi versio on kaamosrasitus. Noin yksi prosentti väestöstä kärsii talvisin toistuvista kaamosmasennusjaksoista. Tämän lisäksi 10–30 prosenttia väestöstä kärsii lievemmästä kaamosoireilusta eli kaamosrasituksesta ilman varsinaista masennustilaa. Kaamosrasitus voi ilmetä esimerkiksi makeannälkänä, lihomisena, väsymyksenä ja liikaunisuutena. Jos toimintakyky on alentunut paljon eivätkä tässä jutussa listatut neuvot toimi, kannattaa pohtia, onko taustalla jotain muutakin kuin vuodenajan vaikutus. Elämässä voi olla muita kuormitustekijöitä, ja syksy vain katkaisee kamelin selän. Silloin kannattaa hakea apua. Lähteet: Duodecim, Juho Mertanen
 Bonusneuvo: Näin selviät joulunalusstressistä
 Joulua kohti kierrokset sen kun lisääntyvät. On omia ja lasten pikkujouluja, työprojektien deadlineja vuodenvaihteessa ja perinteiset puurojuhlat ystäväporukalle. Lahjatkin pitäisi ehtiä ostaa ja huusholli siivota.
 Jossain on esitetty sellainen nyrkkisääntö, että ihmisellä pitäisi olla nollausaikaa vähintään tunti päivässä ja päivä viikossa. Jos sellaisen järjestäminen ei ole mahdollista, kannattaa priorisoida. Mitkä ovat sellaisia asioita, jotka on pakko hoitaa? Toisaalta maailmassa on pakko tehdä aika harvoja asioita.
 Esimerkiksi lasten juhlat ja harrastukset voivat stressata, mutta asiaa voi miettiä myös toisella tavalla. Miksi tämä on minulle tärkeää, miksi haluan mennä tuonne?
 Kun huomaa, mikä on itselle tärkeää, voi seuraavaksi miettiä, miten sen järjestäminen onnistuu nykyisillä voimavaroilla. Kuinka perusteellisesti koristeltuja piparkakkuja myyjäisiin täytyy viedä? Voisiko rimaa madaltaa?
 Kannattaa myös pyytää apua. Jos maailma on saatava jouluksi valmiiksi, pystyisikö vastuita jakamaan vaikka naapureiden tai muiden vanhempien kanssa?
 Löytyisikö joillekin asioille vaihtoehtoinen toimintatapa? Jotkin porukat esimerkiksi viettävät pikkujouluja vasta tammikuussa.
 Lue myös:
 Kaamosmasennuksesta kärsii vain prosentti väestöstä, mutta syysväsymyksestä moni – lääkäri suosittelee täsmähoidoksi kirkasvalolamppua
 Tekeekö pimeys sinusta mörököllin ja löytyykö lääke lomamatkasta? Selvitimme, miksi talven synkkyys jakaa ihmiset kahteen eri leiriin
 Kaamos otti taas Suomen synkkään syleilyyn – Näillä vinkeillä jaksat pirteänä läpi pitkän pimeän

Kuormitutko kuormituksen hoito-ohjeista? Psykologilla on hyviä uutisia kaamosrasituksen kanssa kamppaileville


Summary: Kyselyn perusteella Tampereen suurimmat puolueet kokoomus ja SDP ovat täysin eri mieltä veronkorotuksesta.

Paine korottaa kunnallisveroa koettelee Tampereen pormestarikoalition kestävyyttä. Ylen tekemä kysely paljastaa jyrkän jaon veronkorotuksen kannattajiin ja vastustajiin. Sen sijaan puolueiden sisällä suuria erimielisyyksiä asiasta ei ole.
 Yle kysyi Tampereen kaupunginvaltuutetuilta, pitäisikö tuloveroprosenttia nostaa vuodelle 2020. Lisäksi valtuutetuilta pyydettiin perusteluja siihen, miksi kunnallisveroa pitäisi nostaa tai miksi sitä ei saa nostaa.
 Lisäksi veronkorotuksen kannattajilta pyydettiin ehdotus siitä, minkä verran veroprosenttia pitäisi nostaa.
 Kuluvana vuonna Tampereen talous on jäämässä reippaasti alijäämäiseksi. Pormestariohjelman mukaan veronkorotus on mahdollinen vuonna 2020, jos muut keinot eivät riitä.
 Tampere verottaa Helsinkiä ja Turkua kireämmin
 Kyselyyn vastasi 42 kaupunginvaltuutettua 67:stä. Heistä 23 on valmis korottamaan kunnallisveroa – moni ehdottomasti, osa tietyin ehdoin. Vastanneista 19 valtuutettua ei nostaisi tuloveroprosenttia.
 Monet niistä valtuutetuista, jotka kannattavat veronkorotusta, olisivat valmiita 0,5–1 prosenttiyksikön nostoon. Tampereen kunnallisveroprosentti on tällä hetkellä 19,75. Lukema on Pirkanmaan alhaisin.
 Useissa suurissa kaupungeissa veroprosentti on Tamperetta pienempi, kuten Helsingissä (18,00), Espoossa (18,00), Vantaalla (19,00) ja myös Turussa (19,50).
 Muuhun maahan Tamperetta voi verrata esimerkiksi veronmaksajien nettisivujen  karttasovelluksella .
 Valtuusto jakautuu vahvasti kahtia
 Kaikki Ylen kyselyyn vastanneet kokoomuslaiset vastustavat veronkorotusta. Pelkkiä ei-vastauksia tuli myös perussuomalaisista, RKP:stä, Tampereen Puolesta -ryhmästä ja Vaihtoehto Tampereesta.
 Toisaalta kaikki mielipiteensä ilmaisseet SDP:n, vihreiden ja vasemmistoliiton valtuutetut hyväksyisivät veronkorotuksen.
 Keskustan kolmesta vastaajasta kaksi ei sulkenut veronkorotuksen mahdollisuutta pois, yksi vastusti korotusta.
 Kaikki valtuutettujen vastaukset on nähtävissä tämän artikkelin lopussa.
 Kokoomuslaiset pelkäävät vaikutuksia työllisyyteen
 Kokoomuksen valtuutettujen mielestä kunnallisveron korotus lääkitsee taloutta vain vähän aikaa. Lisäksi he ajattelevat, että veronkorotus heikentää sekä palkansaajien että eläkeläisten toimeentuloa ja työllisyyttä.
 – Veroprosentin nostaminen ei paranna kaupungin taloustilannetta kuin hetkellisesti,  Reeta Ahonen  (kok.) sanoo.
 – Verotuksen kiristäminen vaikuttaa negatiivisesti taloudelliseen toimeliaisuuteen ja ihmisten toimeentuloon sekä heikentää työllisyyttä. Kaupungin on tehostettava omaa toimintaansa eikä nostaa veroja,  Anneli Taina  (kok.) sanoo.
 Kokoomuslaisten mielestä menojen kasvu pitää saada hidastumaan. He vaativat, että kaupungin toimintaa pitää muuttaa niin, että kulut pienenevät. Osa olisi valmis laskemaan palveluiden tasoa.
 – Tuloveroprosentin nostaminen ei korjaa pitkällä aikajänteellä niitä ongelmia, joita Tampereen käyttötaloudessa on. Tärkeämpää olisi saada menojen kasvu hidastumaan esimerkiksi palvelutasosta tinkimällä, apulaispormestari  Aleksi Jäntti  (kok.) sanoo.
 – Sitoutuminen tiukkaan menokuriin ja (sekä inhimillisesti että taloudellisesti järkevä) tuen painopisteen siirtäminen edelleen varhaisempaan tukeen niin terveydenhuollossa kuin sosiaalipalveluissa ovat kriittisiä tekijöitä kaupungin talouden kestävyyden kannalta, kaupunginvaltuuston puheenjohtaja  Anna-Kaisa Ikonen  (kok.) sanoo.
 Investointitahti hirvittää osaa valtuutetuista
 Myös perussuomalaiset näkevät, että kunnallisveron nosto vähentää työntekointoa. Perussuomalaisten mielestä paine korottaa kunnallisveroa johtuu aiemmin tehdyistä vääristä päätöksistä, kuten ratikasta.
 Perussuomalaiset pelkäävät, että veronkorotus tietäisi lisää huonoja ratkaisuja.
 – Itsekin poliitikkona tunnen poliitikot ja voin luvata että mikä tahansa tulonlisäys on pian käytetty ja sitten ollaankin taas kuntalaisten kukkarolla uudestaan,  Lassi Kaleva  (ps.) sanoo.
 – Tampereen talous on kuralla, koska taloutta ei osata johtaa. Eletään yli varojen. Pormestari suhtautuu velkaan välinpitämättömästi, kuten vasemmisto aina tekee,  Veikko Vallin  (ps.) sanoo.
 Investointi-intoa pidetään liian kovana myös Tampereen Puolesta -ryhmässä ja Vaihtoehto Tampereessa.
 Tampereen investoinnit ovat viime vuosina vakiintuneet uudelle tasolle, noin 200 miljoonaan euroon vuodessa. Kuudesta suurimmasta kaupungista Tampere investoi kolmanneksi eniten Espoon ja Helsingin jälkeen.
 Tarkastuslautakunnan arviointiraportin mukaan vuosina 2015−2018 Tampere on investoinut vuosittain keskimäärin 910 euroa asukasta kohti, kun Espoon luku on 1 138 ja Helsingin 971.
 Demarien mielestä veronkorotusta ei voida välttää
 Pormestaripuolue SDP:n valtuutettujen kanta on päinvastainen. Heidän mielestään veronkorotus on väistämätön, koska muut keinot on jo käytetty.
 – Kaupungin alijäämää ei voida kattaa kuin tuloja lisäämällä. Palveluista on jo leikattu riittävästi, apulaispormestari  Johanna Loukaskorpi  (sd.) sanoo.
 – Valitettavasti tämä on viimeinen keino ja pakko käyttää. Olemme leikanneet tällä pormestarikaudella jo tarpeeksi,  Ari Wigelius  (sd.) sanoo.
 SDP:n leirissä palvelutasosta tinkiminen on punainen vaate.
 – Hyvät ja toimivat peruspalvelut ovat kaikkien etu ja tulevat myös kaupungille halvemmaksi, kuin kalliit korjaavat keinot,  Ilkka Porttikivi  (sd.) sanoo.
 Osa pohtii jo, kestääkö Tampereen laaja pormestarikoalitio veropäätöksen.
 – Olen ymmärtänyt, että valtuustoryhmät ovat erimielisiä veronkorotuksesta. Toivon, että pormestarikoalitio ei hajoa nyt päätösten seurauksena,  Aila Dündar-Järvinen  (sd.) sanoo.
 Keväällä 2018  vasemmistoliitto joutui jättämään koalition , koska vastusti muun muassa sosiaali- ja terveyspalvelujen asiakasmaksujen korotuksia. Ennen tätä oppositiossa oli vain Vaihtoehto Tampereen yhden miehen ryhmä.
 "Veronkorotus ennaltaehkäisee ongelmia"
 Myös osa vihreiden valtuutetuista katsoo, että Tampereella on säästetty jo tarpeeksi. He ajattelevat, että leikkaukset muuttuvat yhä rajummiksi, jos kunnallisveroa ei koroteta.
 – Tampereella on vuosien pakkosäästämisen jälkeen nyt pakko panostaa laatuun kouluissa, päiväkodeissa ja terveyskeskuksissa,  Jaakko Mustakallio  (vihr.) sanoo.
 Matti Helimo  (vihr.) ei lyö kantaansa lopullisesti lukkoon.
 – Kiinteistöveroa korotettiin jälleen ja nyt on oikeudenmukaisemman eli tuloveron vuoro olla tarkastelussa osana keinovalikoimaa. Se on viimeinen vaihtoehto, mutta otettava esille, Helimo sanoo.
 Olga Haapa-ahon  (vihr.) mielestä veronkorotuksesta saatavat rahat voidaan käyttää niin, että rahaa säästyy tulevaisuudessa.
 – Vaikka veronkorotus ei ratkaise kaikkia talouden haasteita, se auttaa meitä tekemään olennaisia panostuksia ennaltaehkäisyyn. Ennaltaehkäisy on olennaisessa osassa myös tulevien vuosien kustannusten hillinnässä, Haapa-aho sanoo.
 Samaa mieltä on vasemmistoliiton  Noora Tapio .
 – Tämän päivän leikkaukset ovat huomisen alijäämää, sillä ennaltaehkäisy on aina halvempaa kuin ongelmien korjaaminen, Tapio sanoo.
 Vasemmistoliiton valtuutetut kannattavat veronkorotusta, koska kammoksuvat palvelutason laskua. Vasemmistoliitossa ajatellaan, että kaupungin toiminnan tehostaminen johtaa esimerkiksi vanhusten kaltoinkohteluun.
 – Tuloveroprosentin nostaminen ei ole mieluisaa, mutta se on välttämätöntä, koska muut vaihtoehdot – palveluiden heikentäminen ja/tai asiakasmaksujen korottaminen – ovat vielä huonompia vaihtoehtoja vähävaraisten ihmisten kannalta,  Ulla-Leena Alppi  (vas.) sanoo.
 Pormestarin kanta julki maanantaina?
 Tampereen pormestari  Lauri Lyly  (sd.) ei vastannut Ylen kyselyyn. Tämä on ymmärrettävää, koska Lyly julkistaa talousarvioesityksensä vuodelle 2020 tulevana maanantaina 21. lokakuuta. Silloin pormestari todennäköisesti ottaa kantaa myös ensi vuoden kunnallisveron tasoon.
 Kaupunginvaltuusto kokoontuu päättämään ensi vuoden budjetista ja veroprosentista 18. marraskuuta.
 Tampereen pormestariohjelma jätti oven auki korotukselle. Pormestariohjelmassa vuosille 2017–2021 luvataan, että kaupungin talous on tasapainossa valtuustokauden loppuun mennessä.
 Ohjelmassa sanotaan, että veroja voidaan korottaa, jos muut säästötoimet eivät pure.
 – Mahdolliseen verojen korottamiseen palataan vuoden 2020 talousarvion laadinnan yhteydessä, kun sote- ja maakuntauudistuksen sekä yleisen talouskehityksen vaikutukset kaupungin talouteen ovat tiedossa, pormestariohjelmassa lukee.
 Nyt tiedetään, että sote ei ole vieläkään valmis ja talouskasvun hidastuminen alkaa vähitellen  heikentää työllisyyden kasvua . Niinpä myös Tampereella ollaan vaikeiden valintojen edessä.
 Kuluva vuosi voi jäädä yli 46 miljoonaa miinukselle
 Tampereella ennustetaan, että kuluvan tilikauden tulos jää 46,5 miljoonaa euroa alijäämäiseksi. Tämä on 17,5 miljoonaa euroa heikommin kuin suunniteltiin.
 Suunnitelmia enemmän rahaa on uponnut erityisesti sosiaali- ja terveyspalveluihin.
 Pormestariohjelmassa asetetun tavoitteen mukaisesti Tampere on etsinyt säästöjä jo jonkin aikaa. Tampereella on muun muassa on korotettu sosiaali- ja terveyspalvelujen sekä liikuntapalvelujen asiakasmaksuja ja leikattu järjestöjen avustuksia. Lisäksi toimintaa on tehostettu kautta linjan ja sähköisiä palveluja pyritään lisäämään.
 Talouden tasapainottamisohjelma laadittiin viimeksi vuoden 2018 keväällä. Silloin valtuusto päätti 43,5 miljoonan euron ohjelmasta vuosille 2018–2020. Noin puolet talousohjelman keinoista tähtää säästöihin ja noin puolet tulojen lisäykseen.
 Tilintarkastuksen mukaan talousohjelma toteutui vuonna 2018, mutta tilikauden tulos jäi silti miinukselle. Talousohjelman mukaiset vuosien 2019 ja 2020 tavoitteet, noin 35 miljoonaa euroa, eivät riitä kattamaan vuoden 2018 alijäämää.

Yle selvitti: Mahdollinen veronkorotus uhkaa poliittista sopua Tampereella – ”Toivon, että pormestarikoalitio ei hajoa”


Summary: Kiina on ohjeistanut kuriiriyrityksiä, etteivät ne ota kuljettaakseen mustia tai tummansinisiä vaatteita.

Tummiin pukeutuvien hongkongilaisten mielenosoitukset jatkuvat nyt neljättä kuukautta.
 Alun perin vankien luovutuslakia vastustaneet protestit ovat muuttuneet demokratiaa puolustaviksi.
 Aiemmin tässä kuussa  Kiina kielsi kasvot peittävien naamioiden käytön  tukahduttaakseen mielenosoitukset.
 Nyt se on kieltänyt mustien ja tummansinisten vaatteiden viennin Kiinasta Hong Kongiin,  South China Morning Post -sanomalehti kertoo.
 Lehti lainaa useiden kuriiriyhtiöiden edustajia, joiden mukaan Kiina on ohjeistanut tulliviranomaisia tarkastamaan Hong Kongiin menevät lähetykset mustien vaatteiden varalta.
 Mielenosoittajat pukeutuvat säännöllisesti mustiin t-paitoihin, housuihin ja kenkiin. Myös heitä tukevat kansalaiset ovat pukeutuneet mustiin.

Kiina keksi uuden keinon tukahduttaa mielenosoitukset – Kielsi mustien vaatteiden viennin Hong Kongiin


Summary: Porontaljan hinta on laskenut merkittävästi. Myynti ei välttämättä enää kannata.

Vuomaselän teurastamolla Sodankylän pohjoispuolella lepää säilytyksessä tuhansia porontaljoja. Joka viikko niitä tuodaan sinne vielä lisää.
 Vielä alkusyksystä, ennen ensimmäisiä poroerotuksia, teurastamon isännät miettivät, mihin ihmeeseen he tämän syksyn taljoja kuljettaisivat ja millaisen hinnan niistä saisivat.
 Lokakuun puolella teurastamo kuitenkin onnistui tekemään kaupat ruotsalaisen poronnahkayrityksen, Keron kanssa. Yritys valmistaa poronnahasta muun muassa kenkiä. Poron nahasta ja taljasta voidaankin valmistaa sen lisäksi muun muassa vaatteita, erilaisia käsitöitä ja koristeita.
 Lapin paliskunnan varastossa lepää useita 60-70 taljan läjiä. Kirsti Länsman / Yle
 Viime vuodet ovat näyttäneet, että taljakaupalla ei poromies rikastu. Vielä noin nelisen vuotta sitten porontaljasta saattoi saada yli 20 euroa. Viime vuonna ja tänä syksynä hinta on laskenut yli puoleen aiemmasta.
 – Taljan hinta on vaihdellut todella paljon: 25 eurosta 2,5 euroon. Kymmenen euroa on meidän hintamme tänä vuonna, siitä ei ole oikein vara tulla enää alaspäin, kertoo Lapin paliskunnan poroisäntä ja Vuomaselän teurastamolla teurastava  Antti Äärelä.
 Myös Paliskuntien yhdistyksen toiminnanjohtaja  Anne Ollila  toteaa, että Lapin paliskunnan ja Vuomaselän teurastamon kokemukset eivät ole tänä syksynä ainutlaatuisia.
 Lapin paliskunnan poroisäntä ja Vuomaselän teurastamon teurastaja Antti Äärelä katselee varaston yhä kasvavia taljakasoja.  Kirsti Länsman / Yle
 – Taljat eivät ole oikein liikkuneet. Tämä johtuu siitä, että meillä on isompia taljanostajia hyvin vähän. Se on sillä tavalla herkempi markkina, että jos sieltä ostaja häipyy, taljat jäävät käsiimme. Tämän kanssa pitää tulevina vuosina miettiä uudenlaisia ratkaisuja, arvelee Ollila.
 Jo vuonna 2017 taljakaupoissa oli havaittavissa muutoksia. Pohjoisimmille paliskunnille siinä oli haastetta, sillä taljamarkkinoilla oli enää vain yksi ostaja, joka pystyi itse siten määrittelemään hinnan.
 Tuolloin taljan hinta laskikin monella eurolla. Sallivaaran paliskunnan teurastamon edustaja  Juhani Länsman  kertoi silloin, että taljan hinta heidän paliskunnassaan laski viidestätoista kymmeneen euroon.
 Kuluja syntyy ja myyjänkin saatava osansa
 Porojen nylkemispäivänä Vuomaselän teurastamolla vauhtia riittää, kun satoja ja taas satoja taljoja nyljetään. Teurastamon ulkopuolella puolestaan taljatyöntekijät suolaavat taljoja ja latelevat niitä 60–70 taljan kasoihin varastoimista varten.
 Taljojen valmistelu ostajia varten ei ole ilmaista työtä. Työhön tarvitaan jokaisella nylkemiskerralla vähintään muutaman ihmisen työpanos. Paliskunnat ovatkin alkaneet pohtia, kannattaako työhön enää laittaa työntekijöitä, jos porontaljan hinta laskee liian alas.
 Vuomaselän teurastamon  Sulevi Sieppi  toteaa, että muutaman euron hinnalla taljoja ei enää kannata järjestää myytäväksi.
 Vuopmečielggi njuovahaga várreovdaolmmoš Sulevi Sieppi gárve duljiid oastái. Kirsti Länsman / Yle
 Hänen mielestään nykytilanteessa kannattaakin pohtia sitä, pitäisikö taljat laittaa sen sijaan jätteeseen päiden, mahojen ja keuhkojen tapaan.
 – Olemme pyrkineet siihen, että kaikki taljat kuljetetaan johonkin täältä teurastamolta. Kulujahan siitä syntyy ja kyllähän myyjänkin täytyy jonkinlainen hinta tuotteesta saada, pohtii Sieppi.
 Täyteen varastoon ei uusia taljoja kannata ostaa
 Suomessa porontaljoja ostavat suurempia määriä ainakin Lapin Nahka Rovaniemeltä ja Kemin nahkatarvike. Tämän lisäksi markkinoilla on muutamia pienempiä toimijoita.
 Suurista ostajista esimerkiksi ruotsalainen Kero ostaa vuosittain 30 000–40 000 taljaa, mistä yritys valmistaa poronnahkatuotteita myyntiin. Nahkayrityksen johtaja  Tomas Kero  kertoo, että poronnahan ja taljojen hinta muuttuu joka vuosi.
 – Markkinat määrittelevät hinnan. Mitä enemmän kysyntää, sitä enemmän hinta nousee. Mitä vähemmän taljaa ostetaan, sitä halvempi hinta on, sanoo Tomas Kero.
 Tomas Keron mukaan muutamia vuosia sitten taljan hinta oli yli 20 eurossa. Tämä näkyi heidänkin toiminnassaan ja näkyy edelleen. Kero kertoo, että asiakkaat ihmettelevät hinnan jatkuvaa muuttumista.
 Yhdeksi syyksi taljakauppojen heikkouteen aiempiin vuosiin verrattuna Tomas Kero arvelee sen, että monen yrityksen varastoihin ei enempää taljoja kannata sulloa.
 – Varastot ovat täynnä, sillä kysyntää on ollut vähän heikommin. Varastoja ei kannata siitä syystä täyttää lisää, hän toteaa.
 Jotkut saamelaispaliskunnat myyvät porot taljoineen
 Saamelaisalueella monen paliskunnan porokaupat ja sen myötä myös taljakaupat ovat kiinni siitä, millaisiin kauppoihin päädytään.
 Esimerkiksi Näätämön ja Vätsärin paliskunnassa Itä-Inarissa ei vielä tiedetä, mihin poroja tänä talvena myydään.
 Vätsärin paliskunnan poroisäntä  Tuomas Semenoff  kertoo, että he eivät vielä ole tehneet kauppoja minkään lihaa ostavan firman kanssa.
 Vätsärin paliskunnan poroisäntä Tuomas Semenoff kertoo porontaljojen kohtalon olevan kiinni ostajasta. Vesa Toppari / Yle
 – Taljakauppa on paljolti kiinni siitä, mihin myymme poroja, sillä jotkut ostavat porot elävinä ja silloin taljat menevät sitä kautta. Aiempina vuosina olemme kuitenkin käyneet kauppaa Veljekset Röngän kanssa ja silloin olemme myyneet taljat erikseen Kerolle markkinahintaan. Tämän syksyn tilanne on yhä auki, Semenoff sanoo.
 Jotkut paliskunnat, kuten esimerkiksi Muddusjärven, Paistunturin ja Käsivarren paliskunnat myyvät tänä vuonna poroja joko Polarican alaiselle Wildealle tai Ruotsiin W. Eliasson -lihanjalostamolle, joka nylkee porot Rovaniemellä.
 Kumpikin yrityksistä ostaa porot elävänä siten, että kauppaan kuuluvat sekä lihat että taljat. Esimerkiksi poroisäntä  Ari-Heikki Aikio  Paistunturin paliskunnasta kertoo, että heidän taljansa menevät suoraan lihanostajalle, joka sitten Rovaniemellä nylkee porot.

Porontaljojen kysyntä lopahti niin, että pohjoisen poromiehet harkitsevat jo taljojen heittämistä jätteisiin


Summary: Huonosta ajokelistä varoitetaan aamulla muun muassa Pohjois-Savossa.

Ajokeli on tänään huono osassa maata räntä- tai lumisateen vuoksi, varoittaa Ilmatieteen laitos.
 Huonon ajokelin varoitus on voimassa aamukahdeksaan asti Pohjois-Savossa, Keski-Pohjanmaalla ja Pohjois-Pohjanmaan länsiosassa.
 Ilmatieteen laitoksen päivystävän meteorologin  Iiris Viljamaan  mukaan alueen yli on liikkunut sadealue, joka on jättänyt jälkeensä muutamia senttejä loskaista lunta esimerkiksi Ylä-Savoon.
 – Sadealue on väistymässä Pohjois-Karjalan kautta itään. Sade muuttuu myös vetisemmäksi, Viljamaa kertoo.
 Lappiin leviää lumisateita lännestä. Mahdollisesti vaarallisen ajokelin varoitus koskee aamupäivästä alkaen Kolaria, Muoniota, Kittilää, Sodankylää, Pelkosenniemeä, Savukoskea, Enontekiötä, Inaria ja Utsjokea.
 Huonon ajokelin on ennustettu jatkuvan alueilla lauantaiaamuun asti.

Lumi- tai räntäsateet heikentävät ajokeliä maan keskiosassa ja pohjoisessa


Summary: Politiikka saa tunteet pintaan. Onneksi poliittisten tunteiden kanssa voi oppia myös elämään, kirjoittaa politiikan toimittaja Robert Sundman blogissaan.

Blogi Ylen uutis- ja ajankohtaistoiminnan blogeja kirjoittaa joukko oman alansa tarkkaan tuntevia toimittajia. > Kaikki uutisten blogit löydät täältä
 Keskellä kesän helteitä  Helsingin Sanomat kertoi, miten politiikka viilentää tunnelmaa monissa suomalaisissa kodeissa . Lehti oli koonnut yhteen lukijoiden tarinoita, joissa sydämet olivat särkyneet ja ystävät jättäneet poliittisten mielipiteiden vuoksi.
 Mies haukkui mielisairaaksi, kun vaimo äänesti vihreitä. Suku syrji omaa perhettä, kun kotona päätettiin kannattaa  Jussi Halla-ahoa  (ps.). Toinen ystävä hurahti ”ilmastodenialismiin”, toinen ”ilmastofanatismiin” – ja siinä sitten olikin kestämistä.
 Oli riidelty, huudettu, vihattu ja itketty – politiikasta.
 Eikä riidoilta vältytä ammattilaistenkaan piireissä.  Seura-lehden taannoisessa jutussa  eräs kansanedustaja kertoi, ettei eduskunnassa enää paiskata kättä tiukan väittelyn jälkeen.
 Jännitteet jäävät päälle, toisin kuin aiemmin.
 Juttuja lukiessa olen  ajatellut niitä puheita, joissa politiikka kuvataan pelkkänä kyynisenä valtapelinä. Näytelmänä, jossa millään ei oikeastaan ole mitään merkitystä, sillä lopulta kaikki periaatteet ovat aina kaupan.
 Niin tavallisten suomalaisten kuin ammattipoliitikkojenkin tarinoista välittyy hyvin toisenlainen todellisuus. Niistä välittyy ajatus maailmankuvista, jotka törmäävät keskenään. Syvältä meistä kumpuavista arvovalinnoista ja asenteista, jotka päätyvät kiistelyn kohteeksi, sillä haluamme puolustaa sitä, mikä on meille tärkeää.
 Se todistaa, ettei puoluekanta ole kuin mikä tahansa hyödyke, joka kaupasta ostetaan. Eikä jonkin asian puolella oleminen tai sen vastustaminen ole ainoastaan omakuvaa pönkittävää hyve- tai pahesignalointia.
 Asioilla on aivan oikeasti meille merkitystä.
 Niin pitkään kun asia on meille etäinen, vain lukuja tutkimuspapereissa, emme saa siitä kiinni. Tarvitaan tunnetta, jotta kipinä syttyy ja toiminta alkaa.
 Elämäni aikana olen  törmännyt lukuisiinihmisiin, jotka vannovat mielellään rationaalisuuden nimiin.
 Faktat ja ”looginen ajattelu” ovat heille puheissa tavoiteltavaa, ja politiikkakin saisi olla mielellään kuin laskentoa. Yksi plus yksi on kaksi, näin selkeää tämä kaikki on!
 Mutta usein tutut loogikotkaan eivät ole aivan hikeentymättä, kun jokin itselle tärkeäksi koettu asia on uhattuna. Politiikka onkin lopulta tunnelaji.
 Ja tunteella tekemisessä on hyvätkin puolensa. Kun pelissä on tunteet, osoitamme, että välitämme. Esimerkkinä voi toimia niin vanhustenhoiva kuin vaikkapa ilmastonmuutos. Niin pitkään kun asia on meille etäinen, vain lukuja tutkimuspapereissa, emme saa siitä kiinni.
 Tarvitaan tunnetta, jotta kipinä syttyy ja toiminta alkaa. Ja lopulta politiikassa on kyse toiminnasta.
 Tunnepitoisella keskustelulla on  myös varjopuolensa.
 Muutama viikko sitten maailman johtajat kokoontuivat New Yorkiin ilmastokokoukseen. Sen sijaan, että olisin nähnyt kovin montaa keskustelua ilmastosta tai kokouksen agendasta, näin sitäkin enemmän kiisteltyä juuri tunteista.
 Oli  Greta Thunberg  -ihailuaja Greta Thunberg -vihailua. Puhetta siitä, mitä tunteita Thunberg herättää ja onko se nyt hyvä vai huono asia.
 Tunteet ovat henkilökohtaisia ja ne kumpuavat syvältä. Ongelmana onkin, että tunteet politiikassa voivat vetää meidät myös mustavalkoiseen juntturaan.
 Jos tunnepitoisten kulttuurisotien musta aukko imaisee kaikki isot poliittiset kysymykset sisäänsä emmekä suostu näkemään enää missään harmaan sävyjä, ei keskustelu oikein luonnistu.
 Siitä kärsii myös päätöksenteko. Lopulta päätökset tehdään jossain muualla, epädemokraattisesti.
 Ei kielletä poliittisia tunteita, vaan tarkastellaan niitä. Haastetaan niitä turvallisessa ympäristössä ja opetellaan elämään niiden kanssa.
 Yritin joskus opetella , että kun kiihdyn, suhtautuisin tunteeseeni uteliaasti.
 Ahaa, nyt tulikin tällainen tunne. Mistäköhän se johtuu. Mitäköhän voisin tehdä toisin, jotta jatkossa tilanteet sujuisivat paremmin?
 Helsingin Sanomien jutussa monet pariskunnat kertoivat, että poliittisten kiistojen kanssa voi oppia myös elämään. 28-vuotias nainen kuvaili, että kuuluu kumppaninsa kanssa eri puolueeseen, mutta se on vain hienoa. On turvallinen rakas, jonka kanssa voi opetella argumentointia, haastaa itseään ja katsoa maailmaa uusista näkökulmista.
 24-vuotias mies pohti, että välillä kiihkeämpikin argumentointi voi olla ihan tervettä, mutta toisen ajattelutavat täytyy silti ymmärtää.
 Ehkä politiikassa voisi noudattaa joskus samoja neuvoja. Ei kielletä poliittisia tunteita, vaan tarkastellaan niitä. Haastetaan niitä turvallisessa ympäristössä ja opetellaan elämään niiden kanssa.
 Robert Sundman
 Kirjoittaja on Ylen politiikan toimittaja.
 Aiheesta voi keskustella 18.10. klo 17.00 asti.
 Lue myös:
 Katri Saarikiven kolumni: Potkaisisitko koiraa vai pesisitkö Suomen lipulla vessan? Arvoeroja voi mitata, mutta yhteisen löytäminen on sitäkin tärkeämpää
 Robert Sundman: Mitä jää kysymättä, kun ilmassa leijuu pelkkää paheksuntaa puoluetukea ja poliittisten avustajien määrää kohtaan?
 Robert Sundman: Kannattaako pienpuoluetentillä vain huvitella? Studiossa voi kyteä alku johonkin suurempaan
 Robert Sundman: Luulemme jo tietävämme, millaista Antti Rinteen Suomessa on – vaikka se on ollut olemassa alle vuorokauden

Robert Sundman: Ei ole politiikkaa ilman tunteita – mutta entä jos nuo tunteet vetävät meidät solmuun?


Summary: Uuden Reporeitin avajaisia vietetään lauantaina.

Kouvolan Repoveden ja Mäntyharjun välinen ulkoilureitti on valmistunut.
 Uusi Reporeitti alkaa Etelä-Savon rajalla sijaitsevasta Mouhun kylästä ja haarautuu sieltä Orilammelle ja Riuttaan. 18 kilometrin reitille on tehty uutta polkua noin 10 kilometrin matkalle.
 Reittiä on  kunnostettu  kesästä lähtien. Reitin varrelle on rakennettu kaksi uutta taukopaikkaa ja kompostoivat wc:t.
 Kunnostuksen avulla reitille halutaan houkutella lisää esimerkiksi maastopyöräilijöitä.
 Reporeitin avajaisia vietetään lauantaina.

Uusi metsäpolku on valmistunut Repoveden alueella – liittää yhteen kaksi ulkoilureittiä


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Juncker Britannian parlamentille: hyväksykää brexit-sopimus
 EU-komission puheenjohtaja  Jean-Claude Juncker   varoitti Britannian parlamenttia  erittäin monimutkaisesta tilanteesta, jos se ei hyväksy pitkän väännön jälkeen syntynyttä brexit-sopimusta. Juncker kertoi asiasta perjantaina lähdettyään EU:n huippukokouksesta. Britannian parlamentti äänestää brexit-sopimuksen hyväksymisestä lauantaina.
 Turkki hyväksyi viiden päivän tulitauon
 Syyriaan hyökännyt Turkki on hyväksynyt Yhdysvaltain tulitaukoehdotuksen torstai-iltana.  Turkki on luvannut keskeyttää sotilasoperaationsa  Pohjois-Syyriassa 120 tunnin sisällä. Tulitauko kestää viisi päivää. Kurdijoukkojen johtaja kertoo, että kurdit ovat valmiita noudattamaan taukoa. Syyrian presidentin vanhempi neuvonantaja kommentoi tulitaukoa “epämääräiseksi”.
 Turkin presidentti Recep Tayyip Erdoğan ja Yhdysvaltain varapresidentti Mike Pence tapasivat eilen. Illalla Turkki ilmoitti hyväksyvänsä viiden päivän tulitauon Pohjois-Syyriaan. AFP
 "Häpeäpaalu" käyttöön tehostamaan rahanpesun ehkäisyä
 Viranomaiset ottavat käyttöön  julkisen mustan listan  rahanpesun ehkäisyn huonosti hoitaneille yrityksille ja ilmoitusvelvollisille. Listalle voi päätyä vaikka autokauppias tai kiinteistönvälittäjä, joka ei ole varautunut rahanpesun riskiin. Kyse on laittoman rahanpesun ehkäisyyn tarkoitetun lain tiukemmasta soveltamisesta. Ensimmäisten laiminlyöntitapausten tutkinta on loppusuoralla, ja viranomaiset ovat antamassa rangaistuksen mahdollisesti vielä tämän vuoden puolella.
 Tomi Natri / AOP
 Suomeen uusia jäänmurtajia
 Valtio-omisteinen jäänmurtoyhtiö Arctia selvittää parhaillaan, mitkä sen jäänmurtajista on korvattava kokonaan uusilla ja mitkä aluksista voitaisiin mahdollisesti modernisoida vastaamaan merenkulun nykypäivän vaatimuksia. Valtion omistajaohjauksesta vastaava ministeri  Sirpa Paatero  (sd.) sanoo, että strateginen päätös murtajakaluston uusimisesta tehdään vielä tämän hallituskauden aikana. Paateron mukaan  alusten uusiminen ja uudistaminen  vaatii satoja miljoonia.
 Suomen jäänmurtajia huolletaan ja valmistellaan tulevaa talvea varten Helsingin Katajanokan laiturissa.  Markku Pitkänen / Yle
 Yritys mainostaa vartiointialaa ampumisvideoilla
 Suomalainen vartiointialan yritys markkinoi vartijan työtä videoilla, jotka sisältävät aseita ja ampumista toimintaelokuvatyyliin. Tavallinen vartija ei kuitenkaan kanna asetta, vaan on ennen kaikkea asiakaspalvelija. Alalle saatetaan hakeutua videoiden myötä väärin odotuksin. Yrityksen mukaan  tarkoituksena ei ole luoda  sellaista kuvaa, että vartijan työ olisi aina aseistettua.
 Kuvakaappaus ampumista sisältävästä turvallisuusalan markkinointivideosta Youtubesta. Yritys ei halunnut kommentoida julkaisujaan tätä juttua varten. Youtube
 Lappiin lunta jopa 10 cm, muualla maassa tihkusadetta
 Perjantaiksi leviää Lappiin hajanaisia lumisateita. Lunta kertynee parhaimmillaan yli lähes 10 cm. Etelässä ja maan keksiosissa tulee lähinnä tihkua.
 Yle
 Lue lisää säästä  Ylen sääsivuilta .

Herätys: Juncker kehottaa hyväksymään brexit-sopimuksen, rahanpesua ehkäistään "häpeäpaalulla", vartiointiyrityksen ampumisvideo hämmentää


Summary: Valtio-omisteinen murtajayhtiö Arctia selvittää parhaillaan, mitkä aluksista on korvattava kokonaan uusilla ja mitkä voitaisiin modernisoida vastaamaan merenkulun nykypäivän vaatimuksia.

Samaan aikaan kun Suomen jäänmurtajia huolletaan ja valmistellaan tulevaa talvea varten, maan hallitus pohtii kaluston uudistamista. Valtion omistajaohjauksesta vastaava ministeri  Sirpa Paatero  (sd.) sanoo, että strateginen päätös murtajakaluston uusimisesta tehdään vielä tämän hallituskauden aikana.
 Valtio-omisteisen murtajayhtiö Arctian kahdeksasta jäänmurtajasta vanhimmat ovat tulleet käyttöön jo 1950- ja 1970-luvuilla.
 Tarvitaan leveämpiä väyliä ja ympäristökin on huomioitava aiempaa tarkemmin
 Jäänmurtajien apua tarvitsevat rahti- ja matkustajalaivat ovat vuosikymmenten aikana tulleet suuremmiksi, joten murtajiltakin vaaditaan nyt ja jatkossa enemmän.
 Jatkossa tarvitaan muun muassa leveämpiä väyliä ja ilmastonmuutoksen on arvioitu lisäävän ahtojäitä. Myös alusten vaikutukset ympäristöön on säädösten kiristyessä huomioitava aiempaa tarkemmin.
 – Laivat ovat leveämpiä ja laivojen konetehot ovat ympäristömääräysten myötä aiempaa heikompia, jolloin avustuksen tarve kasvaa, Arctian toimitusjohtaja  Maunu Visuri  sanoo.
 Arctian toimitusjohtajan Maunu Visurin mukaan meneillään oleva murtajaselvitys on tehtävä huolella ja yhdessä väyläviraston kanssa. Yle/Joakim Lax
 Vielä ei ole aluskohtaista listaa siitä, mitkä jäänmurtajista pitää uusia kokonaan ja mitkä niistä mahdollisesti voitaisiin modernisoida.
 – Pitää pohtia modernisoinnin kustannukset suhteessa tulevaan käyttöikään, Paatero selventää.
 Suomen nykyisistä murtajista vain yksi pystyy tekemään jäähän 31 metriä leveän väylän, mikä on muodostumassa alan yleiseksi standardiksi.
 Visurin mukaan meneillään oleva murtajaselvitys on tehtävä huolella ja yhdessä väyläviraston kanssa.
 – Tulevaisuuden tarpeeseen vaikuttavat hyvin monet tekijät, Visuri sanoo.
 Hänen mukaansa keskeisimpiä tekijöitä ovat avustettavien laivojen määrä, laivojen koko, ilmastonmuutoksen vaikutukset jääkenttään ja kaluston teknistaloudellinen elinikä.
 Visuri toteaa, että vanhaakin kalustoa on paljonkin uudistettu vuosien saatossa, joten mihinkään paniikkiratkaisuihin ei suuresta uudistustarpeesta huolimatta ole järkevää lähteä. Hänen mukaansa on tärkeää varmistaa, että uusi kalusto on varmasti tulevaisuuden tarpeisiin sopivaa.
 Hallitus selvittää myös mahdollisuudet tehdä yhteistyötä Ruotsin kanssa
 Murtajakaluston uusiminen on iso investointi. Paateron mukaan kyse on sadoista miljoonista euroista.
 Ministeri muistuttaa, että myös rajavartiostolla on tarpeita ja puolustusvoimilla on jo menossa isot laivahankinnat.
 – Murtajat pitää aikatauluttaa näiden kanssa yhdessä.
 Jäänmurtajahankinnassa selvitetään Suomen rannikon erityistarpeet ja myös se, miten Ruotsin kanssa voitaisiin tehdä tulevaisuudessa tiiviimpää yhteistyötä.
 Myös Arctian toimitusjohtaja Maunu Visuri sanoo pitävänsä yhteistyökuvioiden kehittämistä järkevänä.
 Paatero sanoo, ettei kyse ole kuitenkaan alusten yhteishankinnoista vaan käytännön yhteistyöstä Ruotsin kanssa.
 – Esimerkiksi Perämeren osalta tilanne on se, että murtaja kannattaa tilata lähimmästä paikasta.
 Paatero toteaa, että osaaminen murtajien rakentamisessa on Suomessa maailman huippua. Hänen mukaansa tätä on tarkoitus myös hyödyntää parhaalla mahdollisella tavalla.
 Suomalaistelakoiden tilauskirjat ovat kuitenkin jo nyt vuosiksi aika lailla täynnä, joten jos alukset halutaan lähivuosien aikana uudistaa, neuvottelut olisi syytä käynnistää pian.

Suomi aikoo uusia jäänmurtajat – Päätös satojen miljoonien investoinnista tehdään vielä tällä hallituskaudella


Summary: Viranomaiset toivovat julkisen listan parantavan myös rahanpesuepäilyjen laatua ja lisäävän niiden määriä.

Suomi on saamassa ensimmäiset rahanpesun ehkäisyä huonosti hoitaneet yrittäjät tai ilmoitusvelvolliset.
 Viranomaiset ovat ottamassa lain noudattamisessa käyttöön rahanpesun ehkäisyn mustan listan. Leväperäisten mustalle listalle voi päätyä vaikka autokauppias tai kiinteistönvälittäjä, joka ei ole varautunut rahanpesun riskiin. Kyse on laittoman rahanpesun ehkäisyyn tarkoitetun lain tiukemmasta soveltamisesta.
 Ensimmäisten laiminlyöntitapausten tutkinta on loppusuoralla ja viranomaiset ovat antamassa rangaistuksen mahdollisesti vielä tämän vuoden puolella. Rahallisen menetyksen lisäksi laiminlyöjän nimi julkaistaan useammaksi vuodeksi kaikille avoimella  viranomaisen verkkosivustolla .
 Etelä-Suomen aluehallintoviraston ylitarkastaja  Vesa Härmälän  mukaan lain valvontaa tehostetaan jatkossa myös erisuuruisilla rike- ja seuraamusmaksuilla. Muutaman vuoden voimassa olleessa rahanpesulaissa rangaistusten käyttö on sallittu, mutta näitä keinoja ei ole tähän mennessä käytetty Suomessa.
 – Kyse on puutteista lain perusasioissa. Laki ei ole uskottava, jos ilmoitusvelvolliset eivät hoida perusasioita, Härmälä valottaa tutkittuja tapauksia ja yleistä tilannetta.
 Mainehaitta tehokas keino lisätä lain tehoa
 Suomi sai keväällä moitteita maailmanlaajuinen rahanpesun ja terrorismin rahoittamisen vastaiselta toimintaryhmä FATF:lta muun muassa siitä, että lain toimivuutta ei edistetä rangaistusmaksuilla. Vastauksena ryhmän maa-arvioon Suomi ilmoitti ottavansa käyttöön muun muassa aluehallintoviraston valvontarekisterin.
 Rekisteri on ollut olemassa kesästä lähtien, ja sen yhteyteen on tulossa vähitellen julkinen lista aluehallintoviranomaisten valvontapäätöksistä. Lakia valvovat Etelä-Suomen aluehallintoviraston lisäksi Finanssivalvonta, poliisin arpajaishallinto Patentti- ja rekisterihallitus ja asianajaliitto.
 Ylitarkastaja Härmälän mukaan lain valvojat ottavat vähitellen käyttöön myös lainmukaiset rahasanktiot.
 Julkinen mainehaitta on vieläkin tehokkaampi keino kuin yksittäisen rahanpesijän saama tuomio  Pirjo Jukarainen
 Ajatusta kannattaa myös Poliisiammattikorkeakoulun tutkija  Pirjo Jukarainen , joka näkee rahasanktiot mahdollisesti tehokkaampina keinoina kuin muiden rangaistusten tiukentamisen. FATF suositteli raportissaan myös tiukempia rangaistuksia rahanpesurikoksissa.
 – Yritys, joka laiminlyö asiakkaiden seurannan ja asiakkaiden riskiperusteisen arvioinnin ja saa siitä julkisen mainehaitan, se on vieläkin tehokkaampi keino kuin yksittäisen rahanpesijän saama tuomio, tutkija Jukarainen arvioi.
 Jukarainen korostaa yleisen valppauden lisäksi, että yritysten valvonnan ja tarkastusten lisääminen on tärkeää. Myös varsinaista rikostutkintaa pitäisi myös lisätä.
 Rahanpesun ehkäisy on monimutkaista, mistä osoituksena on esimerkiksi tuore Helsingin käräjäoikeuden  päätös , jossa syyttäjän vaatimukset kaatuivat oikeudessa. Hyvin harva rahanpesuepäily päätyy oikeuteen asti.
 Mustalla listalla herätellään toimimaan lain mukaan
 Lainvalvojat toivovat rahallisten menetysten parantavan rahanpesulain toimivuutta. Mustalle listalle ei ole tulossa ylitarkastaja Härmälän mukaan mitään tulvaa lain noudattamatta jättäjistä. Listan on tarkoitus on ikään kuin pelotteena osoittaa, että viranomaiset myös valvovat tällä tavalla lakia.
 – Näillä pyritään herättelemään lain piirissä olevia.
 Rahanpesulaki on osa muutaman vuoden takaiseen EU:n rahanpesulainsäädännön tiukentamista. Lainsäädännön kantava ajatus on alusta asti ollut julkisuuden tuoma eräänlaisen häpeän käyttö laiminlyöntien ehkäisyssä.
 Rahamenetykset voivat jatkossa olla yhden miehen yrityksen sadoista euroista vakaviin yli miljoonan suuruisiin seuraamusmaksuihin. Julkiselle listalle voi päätyä esimerkiksi käteiskauppaa tekevä autokauppias, joka ei ole huolehtinut riskien arvioinnista toiminnassaan.
 Listalle joutuvat eivät varsinaisesti ole tehneet rikostutkintaan johtavaa rikosta, mutta ovat todistetusti laiminlyöneet velvollisuuksia. Laki edellyttää muun muassa, että yrittäjän pitää aina todentaa asiakkaan henkilöllisyys, kun kauppaa tehdään vähintään 10 000 eurosta. Lakia ollaan parhaillaan  tarkentamassa  muun muassa virtuaalirahan osalta.
 Rahanpesulain keskeisiä velvoitteita Ilmoitusvelvollisen pitää tuntea asiakkaansa niin hyvin, että voi havaita muun muassa poikkeukselliset liiketoimet Tuntemis- ja tunnistamisvelvollisuus perustuu ilmoitusvelvollisen omaan riskiarvioon Riskiarviossa huomioitava asiakkaan lisäksi eri maihin, tuotteisiin ja toimintaan liittyvät riskit Ilmoitusvelvollisen laadittava toimintaohjeet riskien hallintaan ja välttämiseksi Ilmoitusvelvollisella nimen mukaisesti velvollisuus tehdä ilmoitus epäilyttävästä toiminnasta rahanpesun selvittelykeskukselle
 Ylitarkastaja Härmälän mukaan tekemistä on paljon muun muassa auto- ja kuluttajaelektroniikan kaupoissa, jossa saattaa liikkua isojakin summia käteistä.
 – Nykyinen käteisraja on edelleen melko korkea. Olemme kuitenkin menossa alaspäin. Esimerkiksi Belgiassa ja Italiassa alaraja on 3000 euroa.
 Rahanpesuilmoituksia toivotaan lisää etenkin kiinteistöalalta
 Viranomaiset  ovat saaneet  jonkin verran lisäresursseja lain valvontaa, mutta työsarka on lähes loputon. Senkään vuoksi musta lista ei paisu kovin nopeasti. Yhtenä osoituksena savotasta on se, että  rahanpesuilmoituksista  reippaasti alle promille päätyy oikeuteen asti. Rahanpesun vastainen työ lähtee ilmoituksista.
 Laki vaatii seuraamaan ja valvomaan myös niin sanottuja rekisterivelvollisia. Rekistereissä on kaikkiaan noin 5 000 tahoa.
 – Ilmoituksissa on aikamoinen epäsuhta, kun suurin osa on rahapeliyhteisöjen ja maksunvälittäjien automaattisia ilmoituksia. Toivomme muutosten parantavan ilmoitusten laatua, Härmälä ennakoi.
 Yleisimmät rahanpesuepäilyn ilmoittajat Rahapeliyhtiö Yleistä maksujenvälitystä tarjoava Luotto- ja rahoituslaitokset Näiden kolmen tahon ilmoitukset kattavat lähes kaikki vuosittain tulevista noin 40 000 ilmoituksesta
 Härmälä toivoo rahanpesuilmoituksia kiinteistöalalta. Kiinteistöjen ja vuokrahuoneistojen välittäjät ovat parantaneet lain noudattamista, mutta se ei ole johtanut alalta tulevien rahanpesuilmoitusten määrän lisääntymiseen.
 Rahanpesu on yleistynyt myös Suomessa ja kansainvälisten esimerkkien mukaan kiinteistöala on yksi merkittävä tai merkittävin rahanpesun kohde. Härmälän mukaan monelle pelko maineen menettämisestä toimii myös niin päin, että lain edellyttämä ilmoitus epäilyttävästä toiminnasta jätetään tekemättä. Härmälän mukaan huoli on aiheeton, koska lähtökohta ilmoituksissa on, että ne ovat luottamuksellisia.
 – Olemme järjestäneet paljon koulutusta, mutta tarve on edelleenkin selvä.
 Lue myös:
 Oikeus hylkäsi kaikki syytteet Suomen historian tiettävästi suurimmassa rahanpesujutussa
 Nordean tilien kautta on kulkenut satoja miljoonia epäilyttävää rahaa
 KRP: "Ammattimuulien" rahanpesuyritykset lisääntyneet Suomessa – pankkitilejä avataan väärennetyillä papereilla
 KRP: Rahanpesuun liittyvien jäädytettyjen varojen määrän ennustetaan ylittävän kymmenen miljoonan euron rajan

Suomessa otetaan käyttöön uusi "häpeäpaalu" rahanpesun ehkäisyssä – Rikollinen raha voi jäädä pimentoon jopa tavallisissa autokaupoissa


Summary: Turvallisuusala on muuttunut paljon viime vuosina. Esillä olo julkisilla paikoilla ja asiakaspalvelu ovat nykyisin isossa osassa – eivät aseet.

Maastotakkiin pukeutunut mies huutaa Youtube-videolla: ”Seis, vartija! Pudota ase tai ammun!”
 Seuraa muutama pistoolin laukaus rockmusiikin säestämänä. Video päättyy taistelukoiran päätä muistuttavaan logoon.
 Tällä tavoin suomalainen vartiointialan yritys markkinoi palveluitaan sosiaalisessa mediassa.
 Yrityksen sosiaalisen median tileiltä löytyy myös muita videoita ja kuvia, joissa aseet, ampuminen ja muu voimankäyttöön liittyvä ovat pääosassa. Jullkaisut ovat ovat räikeimmästä päästä, mutta eivät kuitenkaan yksittäistapaus, sillä vastaavaa materiaalia löytyy erään toisenkin yrityksen Instagram-tililtä.
 Mielikuvilla vartijoista on merkitystä, sillä vartijat ja järjestyksenvalvojat ovat yhä enemmän esillä julkisilla paikoilla. Samaan aikaan poliisien määrä on laskenut.
 ”Ramboilu” antaa väärän kuvan alasta
 Turvallisuusalan ammattiliitossa villiä somemarkkinointia on seurattu viime aikoina. Puheenjohtaja  Arttu Korhosen  mukaan tapauksia on ollut jonkin verran ja useimmiten pienissä yrityksissä.
 – Tuollaiset videot antavat täysin väärän kuvan vartijan työstä. Tehtävänä on ennaltaehkäistä ongelmatilanteita, toimia asiakaspalvelijana ja edesauttaa asiakaskohteiden toiminnan sujuvuutta, ei toimia kommandona, hän sanoo.
 Korhosen mukaan nykypäivänä vain prosentin murto-osassa alan tehtävistä tarvitaan ampuma-aseita. Voiko videoissa siis olla riskinä, että vartijan ja asetta vakiovarusteena kantavan poliisin toimenkuvat sekoittuvat keskenään?
 Korhosen mukaan riski on olemassa, mutta isompi ongelma on, että alalle hakeudutaan videoiden myötä väärin odotuksin. Seurauksena on pettymyksiä ja suuri vaihtuvuus alalla.
 –Tämä ei ole kenenkään etu. Työntekijä kokee tulleensa huijatuksi, työnantaja joutuu jatkuvasti rekrytoimaan uusia ihmisiä ja asiakaskohteet saavat liian kontrolliorientoituneita vartijoita toimitiloihinsa, hän sanoo.
 Yrityksen videoilla kuvataan myös näytöksenomaisesti koiralla suoritettuja kiinniottoja. Koirien käyttö on kuitenkin vähentynyt alalla selvästi 90-luvulta lähtien. Youtube
 Korhonen painottaa, että "vartijan työ ei ole ramboilua”, vaan rautaista asiakaspalvelua ja jämäkkyyttä.
 – Turvallisuusalalla on tällä hetkellä pulaa työntekijöistä ainakin suurissa kaupungeissa, ja yritykset tarvitsevat töihin täyspäisiä miehiä ja naisia, hän tiivistää.
 Koko maassa vartijakorttien määrä on kasvanut tasaisesti. Vuonna 2010 vartijoita oli Poliisihallituksen mukaan runsas 14 000, kun tämän vuoden lokakuussa heitä on jo lähes 17 000.
 Kasvusta kertoo myös alan liikevaihto: Viime vuonna se oli 875 miljoonaa, kun se oli muutama vuosi sitten vielä 300 miljoonaa euroa, selviää Tilastokeskuksen luvuista. Se on jo enemmän kuin poliisin vuosittaiset määrärahat.
 Vartija saa kantaa asetta vain kolmessa poikkeustapauksessa
 Yksityisen turvallisuusalan yritysten verkossa tapahtuneeseen mainontaan on jouduttu puuttumaan jo aiemmin, kertoo poliisiylitarkastaja  Marko Rahikainen  Poliisihallituksesta.
 – Vihjeet ja tieto asiattomasta mainonnasta johtavat yleensä siihen, että joko Poliisihallitus tai poliisilaitos on yhteydessä yritykseen ja mainonnan sisältö korjataan mainostajan toimesta, hän sanoo.
 Ylikonstaapeli  Jani Niemi  puolestaan vastaa yksityisen turva-alan kouluttajakoulutuksista Poliisiammattikorkeakoulussa. Hänen mukaansa asekuvilla ja -videoilla markkinoinnissa pitää olla tarkkana.
 – Se voi luoda tavalliselle kansalaiselle virheellisen kuvan, että ampuma-ase on jatkuvasti mukana ja kuuluu tähän ammattiin vahvasti. Se ei ole kuitenkaan totta, hän sanoo.
 Julkisella paikalla liikkuvalla tavallisella vartijalla ei ole asetta vyöllä. Ampuma-aseen kantaminen on lain mukaan sallittua vain kolmessa poikkeustapauksessa.
 Laki sallii aseiden kantamisen vain henkivartija- ja arvokuljetustehtävissä sekä  yleisen edun kannalta merkittävissä kohteissa, kuten ydinvoimaloissa.  Käytännössä näissäkin tehtävissä aseita kannetaan harvoin.
 Lisäksi konetuliaseet eivät kuulu vartijoiden käyttöön, sillä ampuma-aseista sallittuja ovat vain pistoolit ja revolverit sekä niiden pienoisversiot.
 Jos vartija tarvitsee asetta, on hänen lisäksi osoitettavan kokeella vuosittain, että hänellä on riittävä ampuma-aseen käsittely- ja ampumistaito.
 – Se ei ole mitenkään automaattista, että vartijalla on ase jatkuvasti kannossa, vaan se on hyvin tarkasti rajattu, Niemi sanoo.
 Yrityksen Instagram-tilillä on kuvia myös konetuliaseista, jotka liittyvät yrityksen rinnakkaisbrändin tarjoamiin ampuma-asekursseihin.  Instagram
 Paljon yleisemmin vartijat kantavat voimankäyttövälineenä kaasusumutinta, teleskooppipamppua ja käsirautoja. Myös niiden kanto edellyttää koulutusta.
 Yritys: "Tarkoitus ei ole luoda kuvaa, että vartijan työ on aina aseistettua".
 Jutussa esiintyvän videon on julkaissut Etelä-Pohjanmaalta lähtöisin oleva Safetor oy. Yritys on kasvanut vauhdikkaasti viime vuosina, ja se on yli kaksinkertaistanut liikevaihtonsa 1,7 miljoonaan euroon viime vuosina.
 Yrityksellä on toimintaa tällä hetkellä myös pääkaupunkiseudulla sekä Itä- ja Keski-Suomessa.
 Yritys oli julkisuudessa viime kesänä, kun sen järjestyksenvalvoja  suihkutti pippurisumutetta jalkapallo-ottelun yleisöön .
 Yrityksen sometileillä on runsaasti kuvia muun muassa konetuliaseista, mutta yrityksen nettisivujen perusteella ne liittyvät yrityksen tarjoamiin ampuma-asekoulutuksiin.
 Lisäksi yritys tarjoaa palveluita aina koirayksiköistä kansainvälisiin erikoisturvallisuuspalveluihin, joiden nimi on “Spec Ops”. Kyseessä on lyhenne sanoista Special Operations eli armeijan erikoisjoukot. Spec Ops on myös räiskintäpelisarjan nimi. Joukkoa markkinoidaan rohkeasti taisteluliivien ja rynnäkkökiväärien varustautuneilla miehillä.
 Kansainvälisiä "Spec-Ops" -palveluita markkinoidaan rynnäkkökiväärein ja taisteluliivein. Kuvakaappaus yrityksen sivuilta. Safetor oy
 Safetorin toimitusjohtaja  Tuomo Kamppinen  kertoo, että osa markkinointimateriaalista liittyy yrityksen rinnakkaisbrändin tarjoamiin ampuma-asekoulutuksiin sekä turvallisuusalan harjoituskenttään.
 – Ne ovat merkitty Instagramissa omalla hashtagilla. Youtubessa en muista onko näin. Koulutusten mainonta on meillä isossa osassa, hän kertoo.
 Myös Safetor tarjoaa vartijoiden ampuma-ase koulutusta. Kamppinen lisää, että aseet ovat myös osa vartijan toimenkuvaa.
 – Ehkä pieni, mutta kyllä se silti on. Meillä on valmius myös esimerkiksi arvokuljetusten suojaamiseen, hän sanoo
 Spec ops -palvelun taustalla taas on yrityksen yhteistyökumppanit, jotka tarjoavat korkean riskin suojausta ulkomailla. Kamppisen mukaan raskaammat aseet eivät kuulu Suomeen.
 Voiko yrityksen markkinointimateriaalista syntyä väärä mielikuva?
 Kamppinen sanoo, että materiaalia saattaa olla syytä tarkastella, jos näin on.
 – Erityisesti vanhemman materiaalin suhteen. Tarkoitus ei ole luoda kuvaa, että vartijan työ on aina aseistettua, hän sanoo.
 Turva-ala on muuttunut paljon – vartija on yhä tutumpi näky julkisilla paikoilla
 Yksityisellä turvallisuusalalla työskentelee vartijoiden lisäksi muun muassa järjestyksenvalvojia ja laiteasennuksia tekeviä turvasuojaajia.
 Ala on muuttunut paljon 90-luvulta lähtien, kertoo yksityistä turvallisuusalaa tutkiva oikeustieteen tutkijatohtori, dosentti  Jyri Paasonen  Itä-Suomen yliopistosta. Hän on myös itse työskennellyt vartijana ja järjestyksenvalvojana.
 Paasosen mukaan vartiointityö oli aiemmin pitkälti piirivartiointia eli teollisuusalueiden kiertämistä yöaikaan. Aseita ja koiria oli enemmän mukana kuin nykypäivänä.
 – Ennen vanhaan se oli enemmänkin isä, poika ja susikoira -tyyppistä toimintaa. Tänä päivänä vartijat ovat entistä enemmän näkyvillä julkisilla paikoilla, kuten kauppakeskuksissa ja liikenneasemilla. Muutos on ollut iso, hän sanoo.
 Avarn Securityn pääluottamusmies Toni Lindgren on työskennellyt alalla lähes 20 vuotta.
 "Aloittaessani ei ollut kuin perinteistä piiri- ja myymälävartiointia, joissa työskennellään usein yksin ja yöaikaan. Asiakaspalvelutaitoja kysytään nyt enemmän". Esa Huuhko / Yle
 Paasonen haluaa kuitenkin korostaa, että yksityiset turva-alan yritykset ovat myös poliisin yhteistyökumppaneita. Maakunnissa poliisin saapuminen paikalle voi kestää yli tunnin.
 – Siksi on hyvä, että paikallinen vartioimisliike saadaan nopeasti paikalle, hän kertoo.
 Poliisiammattikorkean Niemi on samaa mieltä. Hän kertoo, että poliisi valvoo yksityisen turvallisuusalan toimijoita, mutta vartijat nähdään poliisissa myös yhteistyökumppanina.
 – Ei poliisinkaan resurssit riitä aivan joka paikkaan, hän sanoo.
 Lue myös:
 Turvayritykset eivät lämpene vartijoiden aseistamiselle
 Suomen Cupin finaalin jälkitapahtumista on jätetty rikosilmoituksia
 Ydinvoimaloita suojataan järein asein

Yritys mainostaa vartiointialaa ampumisvideoilla, vaikka tavallinen vartija ei edes kanna asetta – “Vartijan työ ei ole ramboilua”


Summary: Tulitaistelu käytiin Sinaloan osavaltiossa Culiacánin kaupungissa.

Meksikossa käytiin raskas tulitaistelu, joka seisautti uutistoimisto AFP:n toimittajan mukaan 750 000 asukkaan Culiacánin kaupungin elämän täysin.
 Paikallisviranomaisten mukaan tulitaistelu liittyy pahamaineisen meksikolaisen huumeparonin  Joaquín "El Chapo" Guzmánin  pojan  Ovidio Guzmán Lópezin  pidätykseen.
 Osana tulitaistelua Meksikon poliisi kertoo useiden vankien päässeen pakenemaan.
 Guzmán Lópezin uskotaan nousseen Sinaloa-huumekartellin johtoon "El Chapon" pidätyksen jälkeen.
 Sinaloa-kartelli on yksi suurimmista tekijöistä Yhdysvaltain ja Meksikon välisessä huumekaupassa. Se on muun muassa salakuljettanut Yhdysvaltoihin tonneittain kokaiinia ja marihuanaa.
 Kartellin epäillään syyllistyneen myös lukuisiin muihin rikoksiin, kuten rahanpesuun, kiristykseen ja lukemattomiin murhiin.
 "El Chapo" luovutettiin Meksikosta Yhdysvaltoihin vuonna 2017. Hän istuu New Yorkissa sijaitsevassa korkeimman turvaluokituksen vankilassa odottamassa oikeudenkäyntiään.
 Heinäkuussa 2015 hän pakeni Meksikon Altiplanon huipputurvallisesta vankilasta 1,5 kilometriä pitkän tunnelin kautta. Sitä ennen hän oli jo kertaalleen paennut vankilasta pyykkikorissa.
 Yhdysvallat on nimennyt "El Chapon" maailman vaikutusvaltaisimmaksi huumepomoksi.
 Lue myös:
 BBC: Son of Mexican drug lord 'El Chapo' captured

Meksikossa raskas tulitaistelu seisautti 750 000 asukkaan kaupungin – Poliisi pidätti pahamaineisen huumeparoni "El Chapon" pojan


Summary: Britannian parlamentti äänestää torstaina tehdyn brexit-sopimuksen hyväksymisestä lauantaina.

EU-komission puheenjohtaja  Jean-Claude Juncker  varoitti Britannian parlamenttia erittäin monimutkaisesta tilanteesta, jos se ei hyväksy pitkän väännön jälkeen syntynyttä brexit-sopimusta.
 Juncker kommentoi tilannetta perjantaina lähdettyään EU:n huippukokouksesta.
 Britannian parlamentti äänestää brexit-sopimuksen hyväksymisestä lauantaina. Pohjois-Irlannin unionistipuolue DUP on jo sanonut vastustavansa sopimusta ja sen tuki on olennainen sopimuksen läpimenolle.
 – Jos alahuone ei hyväksy sopimusta, olemme erittäin monimutkaisessa tilanteessa, Juncker sanoo.
 EU-komissio ja Britannia pääsivät torstaina sopuun muutoksista Britannian EU-erosopimukseen ja julistukseen osapuolien tulevasta suhteesta. Sopuun päästiin vain muutama tunti ennen kuin EU-johtajat kokoontuivat huippukokoukseen Brysselissä.
 EU-johtajat asettuivat kokouksessa odotetusti sovun kannalle.
 Lue lisää:
 Jäsenmaat hyväksyivät uuden brexit-sopimuksen – "Pallo on nyt Britannialla"

Analyysi: Vaikka EU ja britit sopivat erosta, lokakuun loppua kohti mennään paksussa sumussa
 Nämä kolme asiaa sinun kannattaa nyt tietää brexitistä
 Kymmenen pohjoisirlantilaista kansanedustajaa, jotka voivat kaataa uuden brexit-sopimuksen – Millainen puolue DUP on ja mitä se ajaa?

EU-komission puheenjohtaja Juncker kehottaa Britannian parlamenttia hyväksymään brexit-sopimuksen


Summary: Presidentti Trump sanoo tienneensä energiaministeri Perryn eroaikeista jo kuukausien ajan.

Yhdysvalloissa jälleen yksi presidentti  Donald Trumpin  hallinnon jäsen jättää tehtävänsä. Trump kertoi energiaministeri  Rick Perryn  eroavan pestistään.
 Perry jättää virkansa vuoden loppuun mennessä, Trump lisää.
 Entinen Texasin kuvernööri Perry oli yksi harvoja Trumpin hallinnon merkittäviä jäseniä, joka oli toiminut tehtävässään koko presidenttikauden ajan.
 69-vuotias Perry on viime päivinä imaistu mukaan Trumpin Ukraina-skandaaliin. Perry kertoi haastattelussa olleensa Trumpin käskystä yhteydessä presidentin henkilökohtaiseen asianajajaan  Rudy Giulianiin  Ukraina-asioihin liittyen.
 Trump sanoi Perryn tehneen hienoa työtä energiaministerinä ja tienneensä Perryn eroaikeista jo kuukausien ajan.
 Trump ilmoitti myös, että Perryn seuraaja on jo selvillä ja hänen henkilöllisyytensä julkistetaan pian.
 Lue lisää:
 Trumpin rikostutkinta paljastaa: Bolton raivostui Valkoisen talon Ukraina-hankkeesta
 Trump antoi jälleen ministeripotkut – Nimitti veteraaniasioiden ministeriksi lääkärinsä
 USA:n energiaministeri haluaa maan pysyvän Pariisin ilmastosopimuksessa

Nyt Trumpin hallinnosta lähtee Ukraina-skandaaliin sekaantunut energiaministeri Perry – seuraaja ilmoitetaan pian


Summary: Valkoisen talon henkilöstöpäällikkö Mick Mulvaney joutui myöhemmin selittämään, että hänet oli ymmärretty väärin.

Valkoisen talon henkilöstöpäällikkö  Mick Mulvaney  kertoi torstaina lehdistötilaisuudessa, että Yhdysvaltain presidentin  Donald Trumpin  hallinto pidätti Ukrainalta kiristystoimena lähes 400 miljoonan dollarin arvosta sotilasapua.
 Mulvaneyn mukaan Ukrainaa kiristettiin tutkimaan, oliko maa tukenut demokraattista puoluetta Yhdysvaltain vuoden 2016 presidentinvaaleissa.
 Mulvaneyn lausunto oli ristiriidassa Trumpin toistuvien väitteiden kanssa siitä, että Trump ei olisi hieronut minkäänlaisia vaihtokauppoja Ukrainan kanssa ja käyttänyt sotilasapua aseena neuvotteluissa.
 Mulvaney kuitenkin kiirehti myöhemmin kiistämään sen, että Trumpin tarkoituksena olisi ollut palveluksen kiristäminen Ukrainalta.
 Mulvaney lisäsi, että Trumpin tarkoitus oli pyytää apua menneiden presidentinvaalien tutkimisessa eikä hakea apua vuoden 2020 vaalien voittamiseen.
 Mulvaney selittää, että Trumpin ratkaisu oli keino siivota pois korruptiota Itä-Euroopasta.
 Mulvaney sanoo tulleensa "ymmärretyksi väärin"
 Trump kommentoi myöhemmin luottavansa yhä henkilöstöpäällikköönsä, vaikka Mulvaney myöhemmin perui lehdistötilaisuudessa sanomiaan lausuntoja liittyen Trumpin motiiveihin Ukrainan sotilasavun jäädyttämisessä.
 Trumpin ulkopuolinen lakiasioiden neuvonantaja ehti aikaisemmin myös ottaa etäisyyttä Mulvaneyn lausuntoihin.
 Tämän jälkeen Mulvaney kommentoi, että hänen lausuntonsa Trumpin hallinnon päätöksestä jäädyttää sotilasapua Ukrainalle oli “ymmärretty väärin”.
 Lue lisää:
 Trumpin rikostutkinta paljastaa: Bolton raivostui Valkoisen talon Ukraina-hankkeesta
 Presidentti Trumpin puhelut valtiojohtajille Biden-jahdissa hämmentävät kotimaassa ja ulkomailla – Näin tapahtumat etenivät
 Tekstiviestit paljastavat USA:n Ukrainaan kohdistaman painostuksen

Valkoinen talo: Ukrainan sotilasapua jäädytettiin osittain vaaleihin liittyvän tutkimuksen edistämiseksi


Summary: Onko suomalaisen kouluopetuksen menestys kansainvälisessä pisa-vertailussa enää muisto vain? Miksei Suomi enää pärjää? TV1:n Ykkösaamussa on vieraana opetusministeri Li Andersson (vas.).

Hallituksella on suuret suunnitelmat jatkaa oppivelvollisuutta ja palauttaa edellisen hallituksen leikkaamia koulutusrahoja. Riittävätkö toimet estämään nuorten syrjäytymista ja nostamaan opetuksen tasoa?
 Li Andersson on puoluejohtajista suosituin, mutta vasemmistoliiton kannatus on jämähtänyt kahdeksaan prosenttiin. Pysyykö puolue tällä kertaa hallituksessa vaalikauden loppuun?
 TV1:n Ykkösaamun vieraana lauantaina 19.10. klo 10.05 on opetusministeri  Li Andersson .  Pirjo Auvinen  haastattelee.
 Anderssonille voi lähettää kysymyksiä osoitteeseen tv1.ykkosaamu@yle.fi tai alla olevalla lomakkeella.

TV1:n Ykkösaamussa Li Andersson: Mitä haluat kysyä?


Summary: Lappeenrannan nuorkauppakamarin Joulupuu-keräyksen peruuntuminen on saanut yrittäjät liikkeelle.

Etelä-Karjalan sosiaali- ja terveyspiiri (EKSOTE)

Lappeenrantalainen toimitusjohtaja  Janne Mäenpää  luki eilen keskiviikkona lounaalla ollessaan uutisen, eikä ollut uskoa lukemaansa.
 Uutisessa kerrottiin , että Lappeenrannan nuorkauppakamari ei enää pysty järjestämään suosittua Joulupuu-keräystä, jolla vähävaraisten perheiden lapsille on kerätty joululahjoja.
 Esimerkiksi viime vuonna joululahjan sai Lappeenrannassa Joulupuu-keräyksen avulla noin 830 lasta.
 Uutisen luettuaan Janne Mäenpää päätti ryhtyä tuumasta toimeen ja otti puhelun Etelä-Karjalan sosiaali- ja terveyspiiri Eksoten palvelupäällikkö  Raija Kojolle . Keskustelun aikana Mäenpää lupautui vaimonsa  Piia Mäenpään  kanssa hankkimaan 500 joululahjaa niitä kaipaaville lapsille.
 Joulupuu-keräyksen kautta jaettiin pelkästään Lappeenrannassa viime vuonna yli 800 lahjaa.  Markku Pitkänen / Yle
 Mäenpää päätös lähteä pelastamaan Joulupuu-keräys oli helppo, koska keräyksen toimintamallit ovat Eksotella jo olemassa.
 – Eksotelta saadaan valmiit taulukot, joista ilmenevät lasten iät ja mahdolliset lahjatoiveet. Niitä lähdetään toteuttamaan, kertoo Janne Mäenpää.
 Lahjat omin voimin
 Joulupuu-keräyksessä kuka tahansa on voinut ottaa esimerkiksi kauppakeskuksessa olevasta joulukuusesta lapun, jossa on lapsen lahjatoive. Sen jälkeen lapun ottaja on hankkinut toiveen mukaisen lahjan, paketoinut sen ja vienyt keräyspisteeseen.
 Janne Mäenpää ei kuitenkaan järjestä keräystä, vaan hankkii lahjat omin voimin ja mahdollisten muiden yrittäjien avulla.
 Janne Mäenpää hankkii lahjat 500 lapselle. Mikko Savolainen / Yle
 Itse hän on osallistunut Joulupuu-keräykseen useana vuonna.
 – Lapsiin liittyvät asiat ja se että lapsilla on kaikki hyvin, ovat aina olleet minulle ja vaimolleni tärkeitä. Jouluaatto on yksi päivä vuodesta, mutta meille tärkeä, kertoo Janne Mäenpää.
 Yrittäjät innostuivat auttamaan
 Janne Mäenpää julkaisi keskiviikkona alkuillasta sosiaalisessa mediassa päivityksen, jossa kertoi suunnitelmastaan ryhtyä pelastamaan tilannetta. Yhteydenottoja Mäenpää on saanut jo paljon. Apuvoimia esimerkiksi paketointiin on tarjottu, kun ainakin yhden koulun oppilaskunta on tarjoutunut sitä hoitamaan.
 – Ainakin 30 viestiä on tullut pelkästään paketointiin liittyen.
 Mäenpään julkaisema päivitys on saanut myös muita yrittäjiä liikkeelle, ja joulumieltä tuntuu löytyvän, kun lapsista on kyse. Tempaus saattaakin vielä paisua riippuen siitä, miten moni taho ilmoittautuu talkoisiin mukaan. Yhteydenottoja on tullut kymmenkunta.
 Omalta osaltaan Janne Mäenpää lupaa, että yrittäjät saavat hankittua kaikille lapsille lahjat entiseen tapaan.
 – En uskonut, että tästä tulee näin iso juttu, yllättynyt Mäenpää hymähtää.

Sadat lapset olivat jäämässä ilman ainoatakaan joululahjaa – esiin astui yrittäjä, joka tarjosi heti 500 lahjaa varattomille lapsille